Kannada-LLM-Labs/Wikipedia-Kn huggingface dataset:
ಮಾನ್ಮತ್ ನ ಜೆಫ್ರಿ

ಮಾನ್ಮತ್ ನ ಜೆಫ್ರಿ (1095-1154). ಇಂಗ್ಲಿಷ್ ಪಾದ್ರಿ ಚರಿತ್ರಕಾರ. ಸೇಂಟ್ ಆಸಫ್‍ನ ಬಿಷಪ್ ಆಗಿದ್ದ (1152-54). 

ಇವನು ಹಿಸ್ಟೋರಿಯ ಬ್ರಿಟನಮ್ ಎಂಬ ಗ್ರಂಥವನ್ನೂ ಬ್ರಿಟನ್ ಕುರಿತ ದಂತಕಥೆಗಳ ಇನ್ನೊಂದು ಕೃತಿಯನ್ನೂ ಬರೆದ. ಎರಡನೆಯದು ನಷ್ಟವಾಗಿದೆ. ಈ ಗ್ರಂಥಗಳಲ್ಲಿ ಟ್ರೋಜನರಿಂದ ಮುಂದಕ್ಕೆ ಬ್ರಿಟಿಷ್ ದೊರೆಗಳ ವಂಶವನ್ನು ಗುರುತಿಸಿದ್ದಾನೆ. ಮುಂದಿನ ಅರ್ಧ ಶತಮಾನದಲ್ಲಿ ಇವನ ಮೊದಲನೆಯ ಗ್ರಂಥದ ವಸ್ತುವನ್ನೇ ಭಾಗಶಃ ಆಧರಿಸಿ, 6ನೆಯ ಶತಮಾನದಲ್ಲಿ ಬ್ರಿಟನ್ನರ ದೊರೆಯಾಗಿದ್ದನೆನ್ನಲಾದ ಆರ್ಥರನ ಸಾಹಸಗಳನ್ನು ಕುರಿತ ಸಾಹಸಕಾರ್ಯಗಳ ಕಥೆಗಳು ಪ್ರಚಲಿತವಾದುವು. ಬೆವರ್ಲಿಯ ಆಲ್ಫ್ರೆಡ್ ಆ ಗ್ರಂಥವನ್ನು ಸಂಗ್ರಹಿಸಿ ಒಂದು ಗ್ರಂಥ ಬರೆದ. ಇದು ಇಬ್ಬರಿಂದ ಆಂಗ್ಲೊ-ನಾರ್ಮನ್ ಭಾಷೆಗೆ ಭಾಷಾಂತರವಾಯಿತು. ಇವುಗಳಲ್ಲಿ ಒಂದು ಭಾಷಾಂತರ ಇಂಗ್ಲಿಷಿಗೆ ಅನುವಾದ ಹೊಂದಿತು.

ಇವನು ಹಿಸ್ಟೋರಿಯ ಬ್ರಿಟನಮ್ ಎಂಬ ಗ್ರಂಥವನ್ನೂ ಬ್ರಿಟನ್ ಕುರಿತ ದಂತಕಥೆಗಳ ಇನ್ನೊಂದು ಕೃತಿಯನ್ನೂ ಬರೆದ. ಎರಡನೆಯದು ನಷ್ಟವಾಗಿದೆ. ಈ ಗ್ರಂಥಗಳಲ್ಲಿ ಟ್ರೋಜನರಿಂದ ಮುಂದಕ್ಕೆ ಬ್ರಿಟಿಷ್ ದೊರೆಗಳ ವಂಶವನ್ನು ಗುರುತಿಸಿದ್ದಾನೆ. ಮುಂದಿನ ಅರ್ಧ ಶತಮಾನದಲ್ಲಿ ಇವನ ಮೊದಲನೆಯ ಗ್ರಂಥದ ವಸ್ತುವನ್ನೇ ಭಾಗಶಃ ಆಧರಿಸಿ, 6ನೆಯ ಶತಮಾನದಲ್ಲಿ ಬ್ರಿಟನ್ನರ ದೊರೆಯಾಗಿದ್ದನೆನ್ನಲಾದ ಆರ್ಥರನ ಸಾಹಸಗಳನ್ನು ಕುರಿತ ಸಾಹಸಕಾರ್ಯಗಳ ಕಥೆಗಳು ಪ್ರಚಲಿತವಾದುವು. ಬೆವರ್ಲಿಯ ಆಲ್ಫ್ರೆಡ್ ಆ ಗ್ರಂಥವನ್ನು ಸಂಗ್ರಹಿಸಿ ಒಂದು ಗ್ರಂಥ ಬರೆದ. ಇದು ಇಬ್ಬರಿಂದ ಆಂಗ್ಲೊ-ನಾರ್ಮನ್ ಭಾಷೆಗೆ ಭಾಷಾಂತರವಾಯಿತು. ಇವುಗಳಲ್ಲಿ ಒಂದು ಭಾಷಾಂತರ ಇಂಗ್ಲಿಷಿಗೆ ಅನುವಾದ ಹೊಂದಿತು.

ಇತಿಹಾಸ ತಜ್ಞರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾಮ್ಬಾಟ್ ಟೀಸ್ಟಾ ಜೆಲ್ಲಿ

ಜಾಮ್ಬಾಟ್ ಟೀಸ್ಟಾ ಜೆಲ್ಲಿ (1498-1563). ಇಟಲಿಯ ಸಾಹಿತಿ; ವೃತ್ತಿಯಲ್ಲಿ ಮೋಚಿಯಾದರೂ ಅಪಾರ ಜ್ಞಾನವನ್ನು ಗಳಿಸಿದ ವ್ಯಕ್ತಿ. ಪುರಾತನ ಸಾಹಿತ್ಯ, ಶಾಸ್ತ್ರ, ಪುರಾಣಗಳಲ್ಲಿನ, ತಾತ್ತ್ವಿಕ ವಿಚಾರಧಾರೆಯನ್ನು ಜನಸಾಮಾನ್ಯರಿಗೆ ಎರೆಯಲು ಯತ್ನಿಸಿದ ದಾರ್ಶನಿಕ. 

ಕೂಪರ್ಸ್ ಫಾನ್ಸಿಸ್ ಎಂಬ ಗ್ರಂಥದಲ್ಲಿ ಆರೋಗ್ಯಶಾಸ್ತ್ರ, ಜರೆ, ಮೃತ್ಯುಭಯ, ಅಮೃತತ್ತ್ವ-ಮುಂತಾದ ಜಟಿಲ ವಿಚಾರಗಳನ್ನು ಚರ್ಚಿಸುವ ಹತ್ತು ಸ್ವಾಗತಭಾಷಣಗಳಿವೆ. ಸರ್ಸಿ ಎಂಬ ಕೃತಿಯಲ್ಲಿ ಮನುಷ್ಯಜೀವನದ ಗೊತ್ತುಗುರಿಗಳನ್ನು ಕುರಿತು ಯೂಲಿಸಿಸ್. ಸರ್ಸಿ ಮತ್ತು ಶಾಪದಿಂದ ಮೃಗರೂಪಿಗಳಾಗಿರುವ ಹನ್ನೊಂದು ಮಂದಿ ಗ್ರೀಕರು ಸುದೀರ್ಘಜಿಜ್ಞಾಸೆಯಲ್ಲಿ ತೊಡಗಿರುವುದನ್ನು ಕಾಣಬಹುದು. ಈತ ಡಾಂಟೆ, ಪೆಟ್ರಾರ್ಕ್ ಮತ್ತು ಮೈಕಲ್ ಏಂಜೆಲೋ ಮುಂತಾದ ಪ್ರಭೃತಿಗಳನ್ನು ಕುರಿತು ಫ್ಲಾರೆನ್ಸ್ ಅಕಾಡೆಮಿಯಲ್ಲಿ ಉಪನ್ಯಾಸಮಾಡಿದ.

ಕೂಪರ್ಸ್ ಫಾನ್ಸಿಸ್ ಎಂಬ ಗ್ರಂಥದಲ್ಲಿ ಆರೋಗ್ಯಶಾಸ್ತ್ರ, ಜರೆ, ಮೃತ್ಯುಭಯ, ಅಮೃತತ್ತ್ವ-ಮುಂತಾದ ಜಟಿಲ ವಿಚಾರಗಳನ್ನು ಚರ್ಚಿಸುವ ಹತ್ತು ಸ್ವಾಗತಭಾಷಣಗಳಿವೆ. ಸರ್ಸಿ ಎಂಬ ಕೃತಿಯಲ್ಲಿ ಮನುಷ್ಯಜೀವನದ ಗೊತ್ತುಗುರಿಗಳನ್ನು ಕುರಿತು ಯೂಲಿಸಿಸ್. ಸರ್ಸಿ ಮತ್ತು ಶಾಪದಿಂದ ಮೃಗರೂಪಿಗಳಾಗಿರುವ ಹನ್ನೊಂದು ಮಂದಿ ಗ್ರೀಕರು ಸುದೀರ್ಘಜಿಜ್ಞಾಸೆಯಲ್ಲಿ ತೊಡಗಿರುವುದನ್ನು ಕಾಣಬಹುದು. ಈತ ಡಾಂಟೆ, ಪೆಟ್ರಾರ್ಕ್ ಮತ್ತು ಮೈಕಲ್ ಏಂಜೆಲೋ ಮುಂತಾದ ಪ್ರಭೃತಿಗಳನ್ನು ಕುರಿತು ಫ್ಲಾರೆನ್ಸ್ ಅಕಾಡೆಮಿಯಲ್ಲಿ ಉಪನ್ಯಾಸಮಾಡಿದ.

ದಾರ್ಶನಿಕರು
ಸಾಹಿತಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಫ್ರಿನಿವಿಡ್ ಟೆನಿಸನ್ ಜೆಸೀ

ಫ್ರಿನಿವಿಡ್ ಟೆನಿಸನ್ ಜೆಸೀ (1889-1958). ಇಂಗ್ಲಿಷ್ ಕಾದಂಬರಿಕಾರ್ತಿ.

ಬದುಕು 
ಬ್ರಿಟಿಷ್ ನ್ಯಾಯಾಲಯದಲ್ಲಿ ಅಪರಾಧಗಳಿಗೆ ಸಂಬಂಧಿಸಿದ ಕೆಲವು ಪ್ರಸಿದ್ಧ ವಿಚಾರಣೆಗಳ ವರದಿಗಳಿಗೆ ಸಂಪಾದಕತ್ವದ ಜಾಣ್ಮೆಯಿಂದ ಸ್ವಾರಸ್ಯವಾದ ರೂಪಕೊಟ್ಟು ಹಲವು ಸಂಪುಟಗಳಲ್ಲಿ ಪ್ರಕಟಿಸಿರುವುದೇ ಅಲ್ಲದೆ ಕೆಲವು ಗಮನಾರ್ಹವಾದ ನಾಟಕಗಳನ್ನೂ ಬರದಿದ್ದಾಳೆ. ಈಕೆ ವಿಕ್ಟೋರಿಯ ಕಾಲದಲ್ಲಿ ರಾಷ್ಟ್ರಕವಿಯಾಗಿದ್ದ ಟೆನಿಸನ್ನನ ಸೋದರ ಪ್ರಪೌತ್ರಿ. ತಂದೆ ಪಾದ್ರಿ, ಬಾಲ್ಯದಲ್ಲಿ ಚಿತ್ರಕಲೆಯ ಅಧ್ಯಯನ ಈಕೆಯ ವಿಶೇಷ ಆಸಕ್ತಿಯಾಗಿತ್ತು. ಮೊದಲ ಮಹಾಯುದ್ಧದ ಕಾಲದಲ್ಲಿ ಸ್ವತಂತ್ರ ಪತ್ರಿಕಾ ವರದಿಗಾತಿಯಾಗಿದ್ದಳು. ಆಗ ಬರೆದ ಯುದ್ಧ ಸಂಬಂಧಿ ಪತ್ರಮಾಲೆ ಅನಂತರ ಒಂದು ಸಂಗ್ರಹವಾಗಿ ಪ್ರಕಟವಾಯಿತು. ಯೂರೋಪಿನಲ್ಲಿ ಹರ್ಬರ್ಟ್ ಸಿ. ಹೂವರನ ನೇತೃತ್ವದಲ್ಲಿ ರಚಿತವಾದ ರಾಷ್ಟ್ರೀಯ ಪರಿಹಾರ ಸಮಿತಿಯ ಸದಸ್ಯೆಯಾಗಿ ಸೇವೆ ಸಲ್ಲಿಸಿದಳು.

ಬರಹ 
ಎರಡನೆಯ ಮಹಾಯುದ್ಧದ ಸಮಯದಲ್ಲಿ ಸತಿಪತಿಗಳೊಂದಾಗಿ ಬರೆದ ಪತ್ರಗುಚ್ಚಗಳು ಲಂಡನ್ ಫ್ರಂಟ್ (1940). ಹ್ವೈಲ್ ಲಂಡನ್ ಬನ್ರ್ಸ್ (1942) ಎಂಬ ಎರಡು ಗ್ರಂಥಗಳಾಗಿ ಹೊರಬಂದವು.

ಈಕೆಯ ಗಂಡ ಎಚ್. ಎಂ. ಹಾರ್‍ವುಡ್ ವೈದ್ಯವೃತ್ತಿಯೊಂದಿಗೆ ನಾಟಕ ಬರೆಯುವ ಹವ್ಯಾಸವನ್ನೂ ಇಟ್ಟುಕೊಂಡಿದ್ದ. ಮದುವೆಯಾದ ಮೇಲೆ ಇಬ್ಬರೂ ಕೂಡಿ ಬಿಲೆಟೆಡ್ (1920), ದಿ ಪೆಲಿಕನ್ (1926) ಹೌ ಟು ಬಿ ಹೆಲ್ತೀ ದೋ ಮ್ಯಾರೀಡ್ (1930) ಮುಂತಾದ ಕೆಲವು ಲಘು ಪ್ರಹಸನಗಳನ್ನು ಬರೆದರು.

ದಿ ಮಿಲ್ಕೀ ವೇ (1913), ದಿ ಹ್ವೈಟ್ ರೈಬ್ಯಾಂಡ್ (1921), ಟಾಮ್ ಪೂಲ್ (1926), ಮೂನ್‍ರೇಕರ್ (1927), ಸೀಕ್ರೆಟ್ ಬ್ರೆಡ್ ಮುಂತಾದ ಕಾದಂಬರಿಗಳಲ್ಲದೆ ಎ ಪಿನ್ ಟು ಸಿ ಎ ಪೀಪ್‍ಷೋ (1934) ಎಂಬ ಸುಪ್ರಸಿದ್ಧ ಪತ್ತೇದಾರಿ ಕಾದಂಬರಿಯನ್ನೂ ರಚಿಸಿದ್ದಾಳೆ.

ಅಪರಾಧಶಾಸ್ತ್ರದಲ್ಲಿ, ಘೋರ ಅಪರಾಧ ಪ್ರಕರಣಗಳ ವೃತ್ತಾಂತಗಳ ವರದಿಗಳಲ್ಲಿ ವಿಶೇಷ ಕುತೂಹಲ, ಆಸಕ್ತಿಗಳಿಂದ ಈಕೆ ಹಲವರ ಗಮನವನ್ನು ಸೆಳೆದ ಅಂಥ ಕೆಲವು ಮೊಕದ್ದಮೆಗಳ ವಿವರಗಳನ್ನು ಸಂಗ್ರಹಿಸಿ ಸ್ವಾರಸ್ಯವಾದ ನಿರೂಪಣೆಯ ಒಪ್ಪ ಕೊಟ್ಟು ಪ್ರಕಟಿಸಿದ್ದಾಳೆ. ಅವುಗಳಲ್ಲಿ ಮ್ಯಾಡ್‍ಲೇನ್ ಸ್ಮಿತ್, ಟಿಮೋತಿ, ಇವ್ಯಾನ್ಸ್ ಮತ್ತು ಜಾನ್ ಕ್ರಿಸ್ಟಿ ಇವರುಗಳಿಗೆ ಸಂಬಂಧಿಸಿದ ಸುಪ್ರಸಿದ್ಧ ಮೊಕದ್ದಮೆಗಳ ಪುಸ್ತಕಗಳು ಅನ್ಯಾದೃಶವಾಗಿದೆ.
ದಿ ಹ್ಯಾಪಿ ಬ್ರೈಡ್ (1920) ಎಂಬ ಒಂದೇ ಒಂದು ಕವನ ಸಂಕಲನವೂ ಈಕೆಯ ಸಾಹಿತ್ಯಕೃತಿಗಳಲ್ಲಿ ಒಂದು.

ಕಾದಂಬರಿಗಾರ್ತಿ
ಕಾದಂಬರಿಕಾರರು
ಇಂಗ್ಲೀಷ್ ಮಹಿಳಾ ಬರಹಗಾರ್ತಿ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೆಸ್ಟ ಫ್ರಾಂಕೋರಮ್

ಜೆಸ್ಟ ಫ್ರಾಂಕೋರಮ್ - ಲ್ಯಾಟಿನ್ ಭಾಷೆಯಲ್ಲಿ ರಚಿತವಾದ, ಹನ್ನೊಂದನೆಯ ಶತಮಾನದ ಒಂದು ಚಿಕ್ಕ ಚಾರಿತ್ರಿಕ ವೃತ್ತಾಂತ (ಕ್ರಾನಿಕಲ್) ದಾಖಲೆ. ಜೆಸ್ಟ ಫ್ರಾಂಕೋರಮ್ ಎಟ್ ಅಲೆ ಯೋರಮ್ ಹೈರೋಸೊಲಿ ಮಿಟನೋರಮ್ ಎಂಬುದು ಇದರ ಪೂರ್ತಿ ಹೆಸರು.

ಇದನ್ನು ಬರೆದವ, ಬ್ಲಾಯಿ ಎಂಬಲ್ಲಿನ ಶ್ರೀಮಂತ ಕೌಂಟ್ ಸ್ಟೀಫನ್ನನ ಬಳಿ ಪಾದ್ರಿಯಾಗಿದ್ದ ಅಲೆಕ್ಸಾಂಡರ್ ಎಂಬ ತಪ್ಪು ತಿಳಿವಳಿಕೆ ಇದೆ. ನಿಜವಾಗಿ ಇದನ್ನು ಯಾರು ಬರೆದರೊ ತಿಳಿಯದು.

ಒಳಹೂರಣ 
ಇದರಲ್ಲಿ ಜರ್ಮನರ ಹಾಗೂ ಮತ್ತಿತರರ ಸಾಹಸಕಾರ್ಯಗಳನ್ನು ನಿರೂಪಿಸಲು ಪ್ರಯತ್ನಿಸಲಾಗಿದೆ. ಮೊದಲನೆಯ ಧರ್ಮಯುದ್ಧ (ಕ್ರೂಸೇಡ್) ಕುರಿತ ಪುರಾವೆಗಳನ್ನೂ ವರದಿಗಳನ್ನೂ ಒಳಗೊಂಡ ಈ ನಿರೂಪಣೆ ಇತಿಹಾಸಕಾರರಿಗೆ ಒಂದು ಉತ್ತಮ ಆಕರಗ್ರಂಥವಾಗಿದೆ. ಇದರ ಆಧಾರದ ಮೇಲೆ ಹಲವು ಭಾಷೆಗಳಲ್ಲಿನ ಲೇಖಕರು ವಿಧವಿಧ ಕಥಾನಕಗಳನ್ನೂ ವೃತ್ತಾಂತಗಳನ್ನೂ ಬರೆದಿದ್ದಾರೆ. ಇದನ್ನು ಓದುವಾಗ ಇದರ ನಿರೂಪಕ ಧರ್ಮಯುದ್ಧದಲ್ಲಿ ನೇರವಾಗಿ ಭಾಗವಹಿಸಿದ್ದು ಅದು ನಡೆಯುತ್ತಿರುವಾಗಲೇ ಈ ಕೃತಿಯನ್ನು ರಚಿಸಿರಬೇಕು ಎನ್ನಿಸುತ್ತದೆ. ಯುದ್ಧ ನಡೆಯುತ್ತಿದ್ದಾಗಿನ ಪರಿಸ್ಥಿತಿ, ಸೈನಿಕರ ಧೃತಿ-ಹೇಗಿದ್ದವೆಂದು ಈ ವೃತ್ತಾಂತ ತಿಳಿಸುತ್ತದೆಯಲ್ಲದೆ ಇದರಲ್ಲಿ ಪ್ರಸ್ತಾಪವಾಗಿರುವ ಕಾಲಸೂಚನೆ ಕರಾರುವಾಕ್ಕಾಗಿದೆ. ಆದರೆ ಕೆಲವು ನಿರೂಪಣೆಗಳು, ವಿವರಗಳು ಪ್ರಕ್ಷಿಪ್ತ ಭಾಗಗಳಾಗಿ ತೋರುತ್ತವೆ.

ಖ್ಯಾತಿ 
ಈ ಗ್ರಂಥ 1101ರಲ್ಲಿ ಪೂರ್ಣಗೊಂಡು, ಪಶ್ಚಿಮ ಯೂರೋಪಿನಾದ್ಯಂತ ಪ್ರಖ್ಯಾತಿ ಗಳಿಸಿತು. 1102-1111ರ ನಡುವಣ ಅವಧಿಯಲ್ಲಿ ಪ್ಯಾಲಸ್ಟೈನಿಗೆ ಭೇಟಿ ಕೊಟ್ಟಿರಬಹುದಾದ ಟ್ಯೂಡ್ ಬೋಡಸ್ ಎಂಬ ಪಾದ್ರಿ ಇದರ ನಕಲು ಪ್ರತಿ ತಯಾರಿಸಿದನೆಂದು ಹೇಳಲಾಗಿದೆ. ಬಾದ್ರಿ ದ ಬೋರ್‍ಗ್ಯೂಲ್ ಎಂಬವನೂ ಮಾರ್‍ಮೌಂಟಿಯರ್ಸಿನ ರಾಬರ್ಟ್ ಎಂಬ ಪಾದ್ರಿಯೂ ಈ ವೃತ್ತಾಂತವನ್ನು ಅತ್ಯಂತ ಆಡಂಬರಯುತ ಶೈಲಿಯಲ್ಲಿ ಪುನಾರಚಿಸಿದರು. ಮತ್ತೆ ಈ ವೃತ್ತಾಂತ ಹನ್ನೊಂದು ಹನ್ನೆರಡನೆಯ ಶತಮಾನಗಳ ಹಲವಾರು ವೃತ್ತಾಂತಕಾರರ ಕಲ್ಪನೆಯನ್ನು ಕೆರಳಿಸಿ ಬೇರೆ ಬೇರೆ ರೂಪಗಳಲ್ಲಿ ಅಭಿವ್ಯಕ್ತಿ ಪಡೆಯಿತು.

ಈ ಗ್ರಂಥ ಮತ್ತೆ ಬೆಳಕಿಗೆ ಬಂದದ್ದು ಹದಿನೇಳನೆಯ ಶತಮಾನದಿಂದೀಚೆಗೆ. 1611ರಲ್ಲಿ ಜೇಕ್ಸ್ ಬೊಂಗಾರ್ಸ್‍ನ ಧರ್ಮಯುದ್ಧದ ಚರಿತ್ರೆಯಲ್ಲೂ 1890ರಲ್ಲಿ ಹೇಗನ್ ಮೊಯರ್ ಎಂಬಾತ ರಚಿಸಿದ ಧರ್ಮಯುದ್ಧದ ಚರಿತ್ರೆಯ ಮೂರನೆಯ ಸಂಪುಟದಲ್ಲೂ ಈ ವೃತ್ತಾಂತ ಪುನಾರೂಪ ಪಡೆಯಿತು. 1924ರಲ್ಲಿ ಬಿ. ಲೀಸ್ ಎಂಬಾತನೂ ಅದೇ ವರ್ಷ ಎಲ್. ಬ್ರೇಹಿಯರ್ ರಚಿಸಿದ ಹಿಸ್ಟರಿ ಅನಾನಿಮ್ ದ ಲಾ ಪ್ರೀಮಿಯರ್ ಕ್ರೂಸೇಡ್ ಎಂಬ ಇತಿಹಾಸ ಗ್ರಂಥದಲ್ಲೂ ಈ ವೃತ್ತಾಂತವನ್ನು ಆಕರವಾಗಿ ಬಳಸಿಕೊಂಡು ಅದಕ್ಕೆ ಹೊಸರೂಪ ಕೊಟ್ಟಿದ್ದಾನೆ ಎನ್ನಲಾಗಿದೆ.

ಇತಿಹಾಸ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೆಸ್ಟ ರೋಮನೋರಮ್

ಜೆಸ್ಟರೋಮನೋರಮ್	ಎಂದರೆ ರೋಮನರ ಸಾಹಸಗಳು ಎಂದರ್ಥ. ಇದು ಬೋಧಕರಿಗೆ ಉಪಯುಕ್ತವೆನಿಸಿರುವ ನೀತಿಪುರ ಲ್ಯಾಟಿನ್ ಕಥೆಗಳನ್ನು ಒಳಗೊಂಡ ಸಂಕಲನ. ಇದರ ಕಾಲ ಸುಮಾರು ೧೩ ನೆಯ ಶತಮಾನದ ಅಂತ್ಯ ಅಥವಾ ೧೪ ನೆಯ ಶತಮಾನದ ಆದಿ ಎಂದು ಗುರುತಿಸಲಾಗಿದೆ. ಇದರ ಕರ್ತೃವಿನ ಬಗೆಗೆ ನಿರ್ದಿಷ್ಟವಾಗಿ ಏನೂ ತಿಳಿದುಬರುವುದಿಲ್ಲ. ಆ ಕಾಲದ ಅತ್ಯಂತ ಜನಪ್ರಿಯ ಕೃತಿಗಳಲ್ಲಿ ಇದೂ ಒಂದು. ಅಷ್ಟೇ ಅಲ್ಲ ಚಾಸರ್, ಜಾನ್ ಗೋವರ್, ತಾಮಸ್ ಆಕ್ಲಿವ್, ಷೇಕ್ಸಪಿಯರ್ ಮುಂತಾದವರ ಕೆಲವು ಕೃತಿಗಳಿಗೆ ಪ್ರತ್ಯಕ್ಷವಾಗಿಯೋ ಅಪ್ರತ್ಯಕ್ಷವಾಗಿಯೋ ನೆರವಾದ ಮೂಲಕೃತಿ.

ಹೂರಣ 
ರೋಮನರ ಸಾಹಸಗಳು ಎಂಬ ಹೆಸರು ಈ ಸಂಕಲನಕ್ಕೆ ಭಾಗಶಃ ಅನ್ವಯವಾಗುತ್ತದೆ. ಏಕೆಂದರೆ, ಇದರಲ್ಲಿ ಪ್ರಾಚೀನ ಇತಿಹಾಸ ಮತ್ತು ಪೌರಾಣಿಕ ಕಥೆಗಳು ಪೌರಸ್ತ್ಯ ಮತ್ತು ಯೂರೋಪಿನಲ್ಲಿರುವಂಥ ವೈವಿಧ್ಯಮಯ ಕಥೆಗಳೂ ಇವೆ. ಇದರ ಶೈಲಿ ತುಂಬ ಕೆಳಮಟ್ಟದ್ದು. ಕಥೆಗಳನ್ನು ಹೇಳುವ ಧಾಟಿ ಸಂಗ್ರಹಕಾರ ಆಯ್ದುಕೊಂಡ ಮೂಲಕ್ಕನುಗುಣವಾಗಿ ವೈವಿಧ್ಯವನ್ನು ತಳೆದಿದ್ದರೂ ಆತ ಇವನ್ನು ಸಂಕಲಿಸಿ ಒಟ್ಟಾಗಿಸುವುದರಲ್ಲಿ ತನ್ನ ಜಾಣ್ಮೆಯನ್ನು ತೋರಿದ್ದಾನೆ ಎನ್ನಬಹುದು. ಉದಾಹರಣೆಗೆ: ಗೈ ಆಫ್ ವಾರ್ ವಿಕ್ ಎಂಬ ಕಥನ ಕವನದ ಶೃಂಗಾರಾಂಕುರ ಸನ್ನಿವೇಶ ಆಕ್ಲೀವನ ಡೇರಿಯಸ್ ಅಂಡ್ ಹಿಸ್ ತ್ರೀ ಸನ್ಸ್ ಎಂಬ ಕಥೆ ಚಾಸರನ ಮ್ಯಾನ್ ಆಫ್ ಲಾಸ್ ಎಂಬ ಕಥೆಯ ಕೆಲವು ಭಾಗ; ಚಕ್ರವರ್ತಿ ತಿಯೋಡೋಸಿಯಸ್‍ನ ಕಥೆ-ಇದು ಷೇಕ್ಸ್‍ಪಿಯರ್‍ನ ಕಿಂಗ್ ಲಿಯರ್ ಅನ್ನು ಪ್ರಧಾನ ಲಕ್ಷಣಗಳಲ್ಲಿ ಹೋಲುತ್ತದೆ.

ಇದರ ಒಂದು ವಿಶಿಷ್ಟ ಗುಣವೆಂದರೆ ಪ್ರತಿ ಕಥೆಯ ಕೊನೆಯಲ್ಲಿ ಒಂದು ನೀತಿಯಿದೆ. ಈ ನೀತಿಕಥೆಗಳು ಇನ್ನೂ ಅನೇಕ ಜನ ಸಾಹಿತಿಗಳಿಗೆ ವಸ್ತುವನ್ನು ಒದಗಿಸಿದೆ.

ಪ್ರತಿಗಳು, ಆವೃತ್ತಿಗಳು, ಆಧಾರಿತ ಕೃತಿಗಳು 
೧೫ ನೆಯ ಶತಮಾನದಲ್ಲಿ ಯೂಟ್ರೆಕ್ಟ್ ಮತ್ತು ಕಲೋನ್‍ನಿಂದ ಹೊರಬಂದ ಮುದ್ರಿತ ಕೃತಿಗಳೇ ಅತ್ಯಂತ ಪ್ರಾಚೀನವಾದುವು. ಆದರೆ ಇವುಗಳ ನಿರ್ದಿಷ್ಟವಾದ ಕಾಲ ತಿಳಿದುಬಂದಿಲ್ಲ.
ಇದೇ ಶತಮಾನದಲ್ಲಿ ಮೂರು ಇಂಗ್ಲಿಷ್ ಭಾಷೆಯ ಪ್ರತಿಗಳು ಸಿದ್ದವಾದುವು. ಅವುಗಳಲ್ಲಿ ಮೊದಲೆರಡು ೨೪೪೦ ರಲ್ಲೂ ಮೂರನೆಯದು ಪ್ರಾಯಶಃ ಲಂಡನ್ನಿನ ಬ್ರಿಟಿಷ್ ಮ್ಯೂಸಿಯಂನಲ್ಲಿರುವ ಹಾರ್ಲೆಯಿನ್ ಹಸ್ತಪ್ರತಿ ೫೩೬೯ರ ಆಧಾರದ ಮೇಲೆ ರಚಿತವಾಗಿ ಸುಮಾರು ೧೫೨೪ ರಲ್ಲಿ ವಿಂಗ್‍ಕಿನ್ ಡ ವರ್ಡೆಯಿಂದ ಪ್ರಕಾಶಿತವಾಗಿರಬೇಕು. ಕೇಂಬ್ರಿಜ್‍ನ ಸೇಂಟ್ ಜಾನ್ ಕಾಲೇಜಿನಲ್ಲಿ ಇದರ ಒಂದೇ ಒಂದು ಪ್ರತಿಯಿದೆ. ೧೫೭೭ ರಲ್ಲಿ ರಿಚರ್ಡ್ ರಾಬಿನ್‍ಸನ್ ಎಂಬಾತ ಡ ವರ್ಡೆಯಿಂದ ಪ್ರಕಾಶಿತವಾದ ಕೃತಿಯನ್ನು ಪರಿಷ್ಕರಿಸಿ ಪ್ರಕಟಿಸಿದ. ಇದು ಅತ್ಯಂತ ಜನಪ್ರಿಯವಾದ ಕೃತಿ ಎನಿಸಿತು. ಇದು ೨೬೪೮ ಮತ್ತು ೧೭೦೩ ರ ಅವಧಿಯಲ್ಲಿ ಕಡಿಮೆ ಎಂದರೆ ಎಂಟು ಆವೃತ್ತಿಗಳನ್ನು ಕಂಡಿತು. ೧೭೦೩ ರಲ್ಲಿ ಬ್ರಾಥೊಲೊಮೀನ್ ಪ್ರಾಟ್ ಎಂಬಾತ ಲ್ಯಾಟಿನ್ ಕೃತಿಯನ್ನು ಆಧರಿಸಿ ಭಾಷಾಂತರಿಸಿದ ಮೊದಲ ಸಂಪುಟವನ್ನು ಹೊರತಂದ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಾನ್ರಾಡ್ ಫಾನ್ ಜೆಸ್ನರ್

ಕಾನ್ರಾಡ್ ಫಾನ್ ಜೆಸ್ನರ್ (1516-1565). ಸ್ವಿಟ್‍ಜರ್‍ಲೆಂಡಿನ ಪ್ರಸಿದ್ದ ಪ್ರಕೃತಿ ವಿಜ್ಞಾನಿ, ವೈದ್ಯ ಹಾಗೂ ಭಾಷಾಶಾಸ್ತ್ರಜ್ಞ.

ಬದುಕು, ಸಾಧನೆ 
1516ರ ಮಾರ್ಚ್ 16ರಂದು ಜೂರಿಕಿನಲ್ಲಿ ಜನಿಸಿದ. ಸ್ಟ್ರ್ಯಾಸ್‍ಬರ್ಗ್, ಬೂರ್ಷ್ ಮತ್ತು ಪ್ಯಾರಿಸ್‍ಗಳಲ್ಲಿ ಈತನ ವಿದ್ಯಾಭ್ಯಾಸ ನಡೆಯಿತು. ಅನಂತರ ಜೂರಿಕಿನಲ್ಲಿ ಕೊಂಚಕಾಲ ಉಪಾಧ್ಯಾಯನಾಗಿದ್ದ. 1541ರಲ್ಲಿ ಬಾಸೆಲ್ ವಿಶ್ವವಿದ್ಯಾಲಯದಲ್ಲಿ ವೈದ್ಯಕೀಯ ಪದವಿ ಪಡೆದು ಜೂರಿಕಿನಲ್ಲಿ ವೈದ್ಯವೃತ್ತಿ ಕೈಗೊಂಡ. ವೈದ್ಯನಾಗಿದ್ದರೂ ಬೇರೆ ವಿಷಯಗಳ ಬಗ್ಗೆ ಆಸಕ್ತನಾಗಿದ್ದ. ರೋಮನ್ ಮತ್ತು ಗ್ರೀಕ್ ಆದರ್ಶಗಳ ಪ್ರಭಾವಕ್ಕೆ ಒಳಗಾಗಿ, ಯೂರೋಪಿನಲ್ಲಿ ಆಗ ನಡೆಯುತ್ತಿದ್ದ ಸಾಹಿತ್ಯ ಮತ್ತು ಕಲೆಗಳ ಪುನರುಜ್ಜೀವನ ಕಾರ್ಯದಲ್ಲೂ ನಿರತನಾಗಿದ್ದ. 1551-1558ರ ಅವಧಿಯಲ್ಲಿ ಗ್ರಂಥಾಲಯದ ಒಂದು ಬೃಹತ್ ಕೈಪಿಡಿಯನ್ನು (ಯೂನಿವರ್ಸಲ್ ಲೈಬ್ರರಿ) ರಚಿಸಿ, ಆವರೆಗೆ ದೊರೆತಿದ್ದ ಹೀಬ್ರೂ, ಗ್ರೀಕ್ ಮತ್ತು ಲ್ಯಾಟಿನ್ ಭಾಷೆಗಳ ಪುಸ್ತಕಗಳನ್ನು ಕುರಿತು ಸಂಕ್ಷಿಪ್ತ ಟಿಪ್ಪಣಿಗಳನ್ನು ಬರೆದ. ರೋಮನ್ ವಿದ್ವಾಂಸ ಹಾಗೂ ವಿಶ್ವಕೋಶ ನಿರ್ಮಾತೃ ಪ್ಲಿನೀ (ಕ್ರಿ. ಶ. 23-79) ಎಂಬವನಂತೆಯೇ ಬಹುಮುಖ ಪ್ರತಿಭಾವಂತನಾಗಿದ್ದುದರಿಂದ ಜೆಸ್ನರನ್ನು ಜರ್ಮನಿಯ ಪ್ಲಿನೀ ಎಂದು ಕರೆಯುತ್ತಿದ್ದುದುಂಟು. ಸ್ವಿಟ್‍ಜರ್‍ಲೆಂಡಿನ ಲೋಜಾನ್ ಎಂಬಲ್ಲಿ ಗ್ರೀಕ್ ಭಾಷೆಯ ಪ್ರಾಧ್ಯಾಪಕನಾಗಿಯೂ ಜೂರಿಕಿನಲ್ಲಿ ತತ್ತ್ವಶಾಸ್ತ್ರ ಪ್ರಾಧ್ಯಾಪಕನಾಗಿಯೂ ಸೇವೆಸಲ್ಲಿಸಿದ್ದ.

ಪರ್ವತಾರೋಹಣದಲ್ಲೂ ಈತನಿಗೆ ಒಲವಿತ್ತು. ಪರ್ವತಗಳನ್ನೇರುವಾಗ ಅಲ್ಲಿನ ಸಸ್ಯಗಳ ಹಾಗೂ ಪ್ರಾಣಿಗಳ ಬಗ್ಗೆ ಆಸಕ್ತನಾಗಿ ವಿವಿಧ ಬಗೆಯ ಸಸ್ಯಗಳನ್ನು ಸಂಗ್ರಹಿಸತೊಡಗಿದ. ಹಿಂದಿನವರಿಗೆ ಗೊತ್ತಿಲ್ಲದಿದ್ದ ಸುಮಾರು 500ಕ್ಕೂ ಹೆಚ್ಚು ಸಸ್ಯಗಳನ್ನು ಹೀಗೆ ಸಂಗ್ರಹಿಸಿದ್ದ. ಯೂನಿವರ್ಸಲ್ ಲೈಬ್ರಿ ಗ್ರಂಥರಚನೆಯ ಕಾಲದಲ್ಲೇ ಅದುವರೆಗೆ ತಿಳಿದಿದ್ದ ಪ್ರಾಣಿಗಳನ್ನು ವರ್ಣಿಸಿ ಅವನ್ನು ಗುರುತಿಸುವ ಬಗ್ಗೆ ಹಿಸ್ಟೋರಿಯ ಅನಿಮೇಲಿಯಮ್ ಎಂಬ ಬೃಹತ್ ಗ್ರಂಥವೊಂದನ್ನು ರಚಿಸಿದ ಜೀವಿಗಳ ವರ್ಗೀಕರಣಕ್ಕೆ ನಾಂದಿಯಾಗುವಂಥ ಕೃತಿ ಇದಾಗಿದ್ದರೂ ಆಗಿನ ಕಾಲದ ಪ್ರಕೃತಿತಜ್ಞರೆಲ್ಲ ಬರಿಯ ವಿವರಣಾತ್ಮಕ ವಿಷಯಗಳಲ್ಲೇ ತೊಡಗಿದ್ದುದರಿಂದ ಜೆಸ್ನರನ ಪುಸ್ತಕ ಅವರ ಗಮನ ಸೆಳೆಯಲಿಲ್ಲ. ಈತನ ಕಾರ್ಯದ ಮಹತ್ತು ಬೆಳಕಿಗೆ ಬರಬೇಕಾದರೆ ಸುಮಾರು ಒಂದು ಶತಮಾನವೇ ಆಗಬೇಕಾಯಿತು. ಜೆಸ್ನರ್ ಮಾಡಿದ ಇನ್ನೊಂದು ಮಹತ್ಕಾರ್ಯವೆಂದರೆ ಅರಿಸ್ಟಾಟಲ್ ಮುಂತಾದವರು ಜೀವಿಗಳನ್ನು ಕುರಿತು ಅಭ್ಯಾಸ ನಡೆಸಿದುದನ್ನು ತನ್ನ ಸಮಕಾಲೀನ ಸಸ್ಯ ಮತ್ತು ಪ್ರಾಣಿವಿಜ್ಞಾನಗಳಿಗೆ ಲೇಖನ, ಪುಸ್ತಕಗಳ ಮೂಲಕ ತಿಳಿಯಪಡಿಸಿದ್ದು. ಇದರಿಂದಾಗಿ ಜೆಸ್ನರ್ ವಿe್ಞÁನಸಂಬಂಧವಾಗಿ ಬರೆಯುತ್ತಿದ್ದ ಅಂದಿನ ಲೇಖಕರಲ್ಲಿ ಒಬ್ಬನೆನಿಸಿದ್ದಾನೆ.
ಫಾಸಿಲುಗಳನ್ನು ಸಂಗ್ರಹಿಸಿ, ಅವುಗಳ ಚಿತ್ರಗಳನ್ನು ಬಿಡಿಸಿದವರಲ್ಲಿ ಮೊಟ್ಟಮೊದಲಿನವನೆಂಬ ಕೀರ್ತಿಗೂ ಜೆಸ್ನರ್ ಭಾಜನನಾಗಿದ್ದಾನೆ. ಆದರೆ ಫಾಸಿಲುಗಳು ಹಿಂದೆ ಬದುಕಿದ್ದ ಜೀವಿಗಳ ಅವಶೇಷಗಳು ಎಂಬುದನ್ನು ಈತ ಮನಗಾಣಲಿಲ್ಲ. ಇವು ಕೇವಲ ಶಿಲೆಗಳ ತುಂಡುಗಳೆಂದೇ ಈತ ಭಾವಿಸಿದ್ದ. ತನ್ನ ಜೀವನದ ಕೊನೆಯವರೆಗೂ ವೈದ್ಯನಾಗಿಯೇ ಸೇವೆಸಲ್ಲಿಸುತ್ತಿದ್ದ ಜೆಸ್ನರ್, 1565ರಲ್ಲಿ ಜೂರಿಕ್ ನಗರದಲ್ಲಿ ತಲೆದೋರಿದ ಪ್ಲೇಗ್ ವ್ಯಾಧಿಗೆ ತುತ್ತಾಗಿ ರೋಗಿಗಳ ಶುಶ್ರೂಷೆಯಲ್ಲಿ ನಿರತನಾಗಿದ್ದುಕೊಂಡೇ, ಅದೇ ವರ್ಷ ಡಿಸೆಂಬರ್ 13ರಂದು ಅಸುನೀಗಿದ.

ವೈದ್ಯರು
ಭಾಷಾ ವಿಜ್ಞಾನ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಭವಿನಾ ಪಟೇಲ್

ಭವಿನಾ ಹಸ್ಮುಖ್ ಭಾಯ್ ಪಟೇಲ್ ಅವರು ಅಂತರರಾಷ್ಟ್ರೀಯ ಪ್ಯಾರ್ ಟೇಬಲ್ ಟೆನ್ನಿಸ್ ಕ್ರೀಡಾಪಟು. ಇವರು  ನ ಮೆಹ್ಸಾನದವರು. ಇವರು ೨೦೨೦ ರ ಬೇಸಿಗೆ ಪ್ಯಾರಾಲಿಂಪಿಕ್ಸಿನಲ್ಲಿ ಕ್ಲಾಸ್-೪ ವಿಭಾಗದ ಟೇಬಲ್ ಟೆನ್ನಿಸ್ಸಿನಲ್ಲಿ ಬೆಳ್ಳಿ ಪದಕವನ್ನು ಗೆದ್ದಿದ್ದಾರೆ. 
ಭವಿನಾ ಅವರು ಅನೇಕ ರಾಷ್ಟ್ರೀಯ ಮತ್ತು ಅಂತರರಾಷ್ಟ್ರೀಯ ಪ್ರಶಸಿಗಳನ್ನು ಗೆದ್ದಿದ್ದಾರೆ. ಅವರು ೨೦೧೧ರಲ್ಲಿ ಥಾಯ್ಲಾಂಡ್ ನಲ್ಲಿ ನಡೆದ ಪಿ.ಟಿ.ಟಿ  ಟೇಬಲ್ ಟೆನ್ನಿಸ್ ಚಾಂಪಿಯನ್ ಶಿಪ್ನಲ್ಲಿ ಬೆಳ್ಳಿಪದಕವನ್ನು ಗೆಲ್ಲುವ ಮೂಲಕ ವರ್ಲ್ಡ್ ನಂ ೨ ರ್ಯಾಂಕಿಂಗಿಗೆ ಏರಿದರು.

ಏಷಿಯನ್ ಪ್ಯಾರಾ ಟೇಬಲ್ ಟೆನ್ನಿಸ್ ಚಾಂಪಿಯನ್ ಷಿಪ್
ಅಕ್ಟೋಬರ್ ೨೦೧೩ರಲ್ಲಿ ಬೀಜಿಂಗಿನಲ್ಲಿ ನಡೆದ ಏಷಿಯನ್ ಪ್ಯಾರಾಲಿಂಪಿಕ್ಸಿನಲ್ಲಿ ಇವರು ಬೆಳ್ಳಿಪದಕವನ್ನು ಗೆದ್ದರು. 
೨೦೧೭ರ ಆಗಸ್ಟ್ ೨೩ರಿಂದ ೩೧ರ ವರೆಗೆ ಬೀಜಿಂಗಿನಲ್ಲಿ ನಡೆದ ಏಷಿಯನ್ ಪ್ಯಾರಾಲಿಂಪಿಕ್ಸಿನಲ್ಲಿ ಇವರು ಕಂಚಿನ ಪದಕವನ್ನು ಗೆದ್ದರು. ಇವರನ್ನು ಕೋಚ್ ಲಾಲನ್ ದೋಶಿ  ಅವರು ಮಾರ್ಗದರ್ಶನ ಮಾಡುತ್ತಿದ್ದಾರೆ.

ಟೋಕಿಯಾ ೨೦೨೦ ಪ್ಯಾರಾಲಿಂಪಿಕ್ಸ್
೨೦೨೦ರ ಟೋಕಿಯೋ ಪ್ಯಾರಾಲಿಂಪಿಕ್ಸಿನಲ್ಲಿ  ಇವರು ಪ್ರಪಂಚದ ೨ನೇ ರ್ಯಾಂಕಿಗಿನಲ್ಲಿದ್ದ ಮತ್ತು ಹಿಂದಿನ ರಿಯೋ ಒಲಂಪಿಕ್ಸಿನ ಸ್ವರ್ಣ ಪದಕ ವಿಜೇತೆ ಬೋರಿಸ್ಲವ ರಾಂಕೋವಿಕ್ ಅವರನ್ನು ಕ್ವಾಟರ್ ಫೈನಲ್ಲಿನಲ್ಲಿ ಸೋಲಿಸಿದರು. ಇವರು ಚೀನಾದ ಝಾಂಗ್ ಮಿಯಾ ಅವರನ್ನು ಸೋಲಿಸಿ ಫೈನಲ್ಲಿಗೇರಿದರು. ಇವರು ಚೀನಾದವರೇ ಆದ ಪ್ರಸ್ತುತ ೨ನೇ ರ್ಯಾಂಕಿಂಗಿನಲ್ಲಿರುವ ಝಾವ್ ಯಿಂಗ್ ಅವರೆದುರು ಫೈನಲ್ಲಿನಲ್ಲಿ ಸೋಲು ಕಂಡು ಪ್ಯಾರಾಲಿಂಪಿಕ್ಸಿನಬೆಳ್ಳಿ ಪದಕವನ್ನು ತಮ್ಮದಾಗಿಸಿಕೊಂಡರು.

ವೃತ್ತಿ ಜೀವನ
ಭವಿನಾ ಪಟೇಲ್ ಅವರು ಪ್ರಸ್ತುತ ಭಾರತ ಸರ್ಕಾರದ ಕಾರ್ಮಿಕ ಮತ್ತು ಉದ್ಯೋಗ ಖಾತೆಯ ಕೆಳಗೆ ಬರುವ Employees State Insurance Corporation (ESIC) ನಲ್ಲಿ ಕೆಲಸ ಮಾಡುತ್ತಿದ್ದಾರೆ. ಇವರು ಅಹಮದಾಬಾದಿನ ಆಫೀಸಿನಲ್ಲಿ ಸಹಾಯಕ ಕ್ಲರ್ಕ್ ಆಗಿ ಕೆಲಸ ಮಾಡುತ್ತಿದ್ದಾರೆ.

ಉಲ್ಲೇಖಗಳು

ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಮಹಿಳಾ ಸಾಧಕಿ
ಒಲಂಪಿಕ್ ಕ್ರೀಡೆಗಳು
ಒಲಿಂಪಿಕ್ ಕ್ರೀಡಾಕೂಟ
ಒಲಿಂಪಿಕ್ಸ್‌ನಲ್ಲಿ ಭಾರತ
ಸ್ಟಾಂಗ್‍ದೇ ಮಠ

ಸ್ಟಾಂಗ್‍ದೇ ಮಠವು (ಅಥವಾ ಟಾಂದೇ ಅಥವಾ ಥೋಂಡೇ) ತೀವ್ರವಾಗಿ ಅಭಿವೃದ್ಧಿ ಹೊಂದುತ್ತಿರುವ ಒಂದು ಬೌದ್ಧ ಮಠ. ಇದು ಉತ್ತರ ಭಾರತದ ಲಡಾಖ್‍ನ  ಜ಼ನ್‍ಸ್ಕಾರ್‌ನಲ್ಲಿ ಸ್ಥಿತವಾಗಿದೆ.

ಈ ಗೊಂಪಾವನ್ನು 1052 ರಲ್ಲಿ ನರೋಪಾನ ಶಿಷ್ಯನಾದ ಪ್ರಸಿದ್ಧ ಅನುವಾದಕ ಲಾಮಾ ಮಾರ್ಪಾ ಲೋಟ್ಸಾವಾ (1012-1097) ಸ್ಥಾಪಿಸಿದನು. ಇದನ್ನು ಸುಮಾರು ನಾಲ್ಕು ಶತಮಾನಗಳ ನಂತರ ಗೆಲುಗ್ಪಾ ಸ್ವಾಧೀನಪಡಿಸಿಕೊಂಡಿತು ಮತ್ತು ಜೆ ಸೋಂಗ್‌ಖಾಪಾಗೆ ಸಮರ್ಪಿತವಾಯಿತು.

ಇದು ಜ಼ನ್‍ಸ್ಕಾರ್‌ನಲ್ಲಿರುವ ಎರಡನೇ ಅತಿದೊಡ್ಡ ಸಂನ್ಯಾಸಿ ಸಂಸ್ಥೆಯಾಗಿದ್ದು, ಸುಮಾರು 60 ಗೆಲುಕ್ಪಾ ಸಂನ್ಯಾಸಿ ಸಮುದಾಯವನ್ನು ಹೊಂದಿದೆ. ಪ್ರತಿ ವರ್ಷ ಟಿಬೆಟಿಯನ್ ಕ್ಯಾಲೆಂಡರ್‌ನ ಹನ್ನೊಂದನೇ ತಿಂಗಳಲ್ಲಿ 28 ಮತ್ತು 29 ನೇ ದಿನದಂದು ಗಸ್ಟರ್ ಉತ್ಸವವನ್ನು  ನಡೆಸಲಾಗುತ್ತದೆ.

ಒಟ್ಟು ಏಳು ದೇವಸ್ಥಾನಗಳಿವೆ. ಷೋಗ್ಸ್-ಖಾಂಗ್ ಅನ್ನು ಸೊಗಸಾದ ಚಿತ್ರಕಲೆಯಿಂದ ಅಲಂಕರಿಸಲಾಗಿದೆ. ಇವುಗಳಲ್ಲಿ ಕಪ್ಪು ಬಣ್ಣದ ಹಿನ್ನೆಲೆಯಲ್ಲಿ ಚಿನ್ನದ ಬಾಹ್ಯರೇಖೆಯಿರುವ ಕೆಲವು ದೇವತೆಗಳ ಚಿತ್ರಗಳೂ ಸೇರಿವೆ.

ಅಡಿಟಿಪ್ಪಣಿಗಳು

ಉಲ್ಲೇಖಗಳು 
 Janet Rizvi. (1996). Ladakh: Crossroads of High Asia. Second Edition. Oxford University Press, Delhi.  ISBN 0-19-564546-4.
 Schettler, Margaret & Rolf (1981). Kashmir, Ladakh & Zanskar. Lonely Planet Publications. South Yarra, Victoria, Australia.  ISBN 0-908086-21-0.

ಲಡಾಖ್
ಬೌದ್ಧ ಮಠಗಳು
ಹೆರಾಲ್ಡ್‌ ಜೆಫ್ರಿಸ್

ಸರ್ ಹೆರಾಲ್ಡ್‌ ಜೆಫ್ರಿಸ್ (೧೮೯೧-೧೯೮೯)-ಬ್ರಿಟಿಷ್ ಖಗೋಳ ವಿಜ್ಞಾನಿ ಮತ್ತು ಭೂಭೌತವಿಜ್ಞಾನಿ.

ಬದುಕು ಮತ್ತು ಸಾಧನೆ 
ಈತನ ಪ್ರಧಾನ ವೈಜ್ಞಾನಿಕ ಸಿದ್ಧಿಗಳಿವು : ಭೊಕಂಪನ ತರಂಗಗಳ ಕಾಲಗಳನ್ನು ನೀಡುವ ಶಿಷ್ಟ ಕೋಷ್ಟಕಗಳ ರಚನೆ. ಕೆ.ಇ. ಬುಲನ್ ಜೊತೆಗೂಡಿ ಈ ಕಾರ್ಯವನ್ನು ಈತ 1940ರಲ್ಲಿ ಮುಗಿಸಿದ.

ಭೂಮಿಯ ನಡು ತಿರುಳು ದ್ರವರೂಪದಲ್ಲಿದೆ ಎಂದು ಸ್ಪಷ್ಟವಾಗಿ ಹೇಳಿದ ಮೊದಲಿಗ. ಭೂಚಿಪ್ಪಿನ ದೃಢತೆಯ ಒಂದು ಸರಾಸರಿ ಬೆಲೆಗೆ ಮತ್ತು ತಿರುಳಿನ ಧೃಢತೆಯ ಬೇರೆ ಬೇರೆ ಬೆಲೆಗಳಿಗೆ ಭೂದೇಹದಲ್ಲಿನ ಉಬ್ಬರವಿಳಿತದ ಸೈದ್ಧಾಂತಿಕ ಪುಟಿತ ತಗ್ಗುವಿಕೆಯ ಗಣನೆಯನ್ನು ಮಾಡಿ ಈ ಹೇಳಿಕೆಯನ್ನು ಆತ ನೀಡಿದ್ದು. ಈ ಗಣನೆಯೊಡನೆ ವೀಕ್ಷಿತ ದತ್ತಾಂಶಗಳನ್ನು ಹೋಲಿಸಿದಾಗ ತಿರುಳಿನ ದೃಢತೆ ಅತಿ ನಿಮ್ನವಾಗಿರಬೇಕೆಂದು ತಿಳಿಯಿತು. ಆದ್ದರಿಂದ ಅಲ್ಲಿ ದ್ರವಸ್ಥಿತಿ ಇರಬೇಕೆಂದು ಊಹಿಸಿದ.

ಬಾಹ್ಯ ಗ್ರಹಗಳ (ಗುರು ಮತ್ತು ಅದಕ್ಕಿಂತ ಸೂರ್ಯ ದೂರದವು) ಪ್ರಕೃತ ಹೊರಮೈ ಉಷ್ಣತೆಗಳು ಕೇವಲ ಸೂರ್ಯೋಷ್ಣ ವಿಸರಣೆಯ ಮೇಲೆ ಮಾತ್ರ ಅವಲಂಬಿಸಿರಬೇಕು ಮತ್ತು ಆ ಕಾರಣದಿಂದ ಅವು -1200ಅ. ಅಥವಾ ಕಡಿಮೆ ವ್ಯಾಪ್ತಿಯಲ್ಲಿ ಇರಬೇಕು ಎಂದು ಸೊಚಿಸಿದ. ಹೀಗಾಗಿ ಈ ಗ್ರಹಗಳಲ್ಲಿನ ಪ್ರಧಾನ ವಸ್ತುಗಳ ಅಣುತೂಕಗಳು ಕಡಿಮೆ ಇರಬೇಕೆಂದು ಅಂದಾಜು ಮಾಡಿದ. ಪ್ರಯೋಗಗಳು ಈ ಹೇಳಿಕೆಯನ್ನು ಸ್ಥಿರೀಕರಿಸಿವೆ.

ಸಹೋದ್ಯೋಗಿ ಜೇಮ್ಸ್ ಜೀನ್ಸ್‍ನೊಡನೆ ಸೇರಿ ಭೂಮಿಯ ಉದ್ಭವವನ್ನು ಕುರಿತ ಭರತ ವಾದವನ್ನು (ಟೈಡಲ್ ಹೈಪಾಥಿಸಿಸ್) ಮುಂದಿಟ್ಟ (1917). ಸೂರ್ಯನ ಸಮೀಪದಲ್ಲೆ ಹಾದುಹೋಗುತ್ತಿದ್ದ ನಕ್ಷತ್ರವೊಂದು, ಸೂರ್ಯನ ಮೈಮೇಲಿಂದ ಉಬ್ಬರದ ಅಲೆ ಎಬ್ಬಿಸಿ, ಸೆಳೆದು, ಹಾಗೆಯೇ ಮುಂದುವರಿಯಿತು. ಈ ರೀತಿ ಸೆಳೆದ ತಂತುವಿನ ಅಲೆ ಒಡೆದು ಸೌರವ್ಯೂಹದ ಒಂಬತ್ತು ಗ್ರಹಗಳ ಉತ್ಪತ್ತಿಗೆ ಕಾರಣವಾಯಿತು ಎಂಬುದು ಇದರ ಸಾರ.

ಭೂಮಿಯ ಅಂತರಾಳ ರಚನೆ ಹಾಗೊ ಖಂಡಗಳ ಅಲೆತ ವಾದವನ್ನು ಅನುಮೋದಿಸಿದವರಲ್ಲಿ ಇದಕ್ಕೂ ಮಿಗಿಲಾಗಿ ಒಂದು ಖಂಡದ ಪ್ರಾಣಿ ಹಾಗೂ ಸಸ್ಯವರ್ಗಕ್ಕೂ ಇನ್ನೊಂದು ಖಂಡದ ಜೀವರಾಶಿಗಳಿಗೂ ಇರುವ ಹೋಲಿಕೆಯನ್ನು ವಿವರಿಸಲು ಖಂಡಗಳ ನಡುವೆ ಇದ್ದ ಭೂಸೇತುವೆಯೆ ಕಾರಣ ಎಂಬುದನ್ನು ಮೊತ್ತ ಮೊದಲಿಗೆ ಸಾರಿದ.

ಭೂಮಿಯ ಉಷ್ಣ ಸಂಕೋಚನ ಎಂಬ ವಾದವನ್ನು ಮೊದಲಿಗೆ ಮಂಡಿಸಿದ. ಇದನ್ನು ಗಣಿತಶಾಸ್ತ್ರೀಯವಾಗಿಯೂ ಪ್ರತಿಪಾದಿಸಿದ್ದಾನೆ. ಭೂಮಿಯ ಉಷ್ಣಸಂಕೋಚನೆ ಖಂಡಗಳ ಅಲೆತಕ್ಕೆ ಸಾಮಥ್ರ್ಯವನ್ನು ಒದಗಿಸಿದ್ದ ಅಲ್ಲದೆ, ಪರ್ವತಗಳ ಉಗಮಕ್ಕೂ ಪೂರಕವಾಯಿತು ಎಂಬ ವಾದವನ್ನು ಮಂಡಿಸಿದ. ಉಷ್ಣ ಸಂಕೋಚನೆಗೆ ಈತ ಎರಡು ಕಾರಣ ಕೊಟ್ಟಿರುವನು. ಮೊದಲನೆಯದು ಭೂಮಿ ತನ್ನ ಉಷ್ಣವನ್ನು ಕಳೆದುಕೊಳ್ಳುವುದು, ಎರಡನೆಯದು ಭೂಮ್ಯಾವರ್ತನೆಯ ದರ ಕ್ಷೀಣಿಸುತ್ತಿರುವುದು.

ಜೆಫ್ರೀಸನ 200ಕ್ಕೊ ಹೆಚ್ಚು ಶ್ರೇಷ್ಠ ಪ್ರಬಂಧಗಳು ನಿಯತಕಾಲಿಕೆಗಳಲ್ಲಿ ಬಂದಿವೆ. ಇಂದಿಗೊ ಆಧಾರಗ್ರಂಥವಾಗಿರುವ ದಿ ಅರ್ತ್ ಎಂಬ ಉದ್ಗ್ರಂಥವನ್ನು ಈತ 1924ರಲ್ಲಿ ಕೇಂಬ್ರಿಜಿನ ಸೇಂಟ್ ಜಾನ್ ಕಾಲೇಜಿನಲ್ಲಿದ್ದಾಗ ಬರೆದ.

1946-58ರ ವರೆಗೆ ಖಗೋಳಶಾಸ್ತ್ರದ ಪುಲ್ಮಿಯನ್ ಪ್ರಾಧ್ಯಾಪಕನಾಗಿ ಸೇವೆ ಸಲ್ಲಿಸಿದ. ಈತನಿಗೆ ಸರ್ ಎಂಬ ಗೌರವಾನ್ವಿತ ಪದವಿ 1953ರಲ್ಲಿ ದೊರೆಯಿತು. ರಾಯಲ್ ಅಸ್ಟ್ರನಾಮಿಕಲ್ ಸೊಸೈಟಿ 1937ರಲ್ಲಿ ಚಿನ್ನದ ಪದಕವನ್ನಿತ್ತಿತು. ರಾಯಲ್ ಸೊಸೈಟಿ 1948ರಲ್ಲಿ ರಾಯಲ್ ಪದಕವನ್ನು ನೀಡಿತ

ಖಗೋಳ ಶಾಸ್ತ್ರಜ್ಞರು
ಭೂಭೌತವಿಜ್ಞಾನಿ
ರಿಚರ್ಡ್ ಕ್ಲ್ಯವರ್ಹೌಸ್ ಜೆಬ್

ಸರ್ ರಿಚರ್ಡ್ ಕ್ಲ್ಯವರ್ಹೌಸ್ ಜೆಬ್ ( 1841-1905). ಅಭಿಜಾತ ಗ್ರೀಕ್ ಸಾಹಿತ್ಯದಲ್ಲಿ ವಿದ್ವಾಂಸ; ಸೋಫೋಕ್ಲಿಸ್‍ನ ನಾಟಕಗಳ ಭಾಷ್ಯಕಾರ.

ಬದುಕು 
ದಂಡಿ ಎಂಬಲ್ಲಿ ಜನಿಸಿದ ಈತ ಚಾರ್ಟರ್‍ಹೌಸಿನ ಸೇಂಟ್ ಕೊಲಂಬಾ ಕಾಲೇಜಿನಲ್ಲೂ ಕೇಂಬ್ರಿಜ್‍ನ ಟ್ರಿನಿಟಿ ಕಾಲೇಜಿನಲ್ಲೂ ಶಿಕ್ಷಣ ಪಡೆದು ಅಧ್ಯಾಪಕನಾಗಿ 1875ರವರೆಗೊ ಕೆಲಸಮಾಡಿದ. ಅನಂತರ ಗ್ಲಾಸ್ಗೊ ವಿಶ್ವವಿದ್ಯಾಲಯದಲ್ಲಿ ಗ್ರೀಕ್ ಪ್ರಾಧ್ಯಾಪಕನಾಗಿ ನೇಮಕಗೊಂಡ. 1889ರಲ್ಲಿ ಮತ್ತೆ ಕೇಂಬ್ರಿಜ್‍ಗೇ ಹಿಂತಿರುಗಿ ವಿಶ್ವವಿದ್ಯಾನಿಲಯದ ರಾಜಪೋಷಿತ ಗ್ರೀಕ್ ವಿದ್ಯಾಪೀಠದ ಮುಖ್ಯ ಪ್ರಾಧ್ಯಾಪಕನಾದ. 1891ರಿಂದ 1905ರವರೆಗೊ ಕೇಂಬ್ರಿಜ್ ವಿಶ್ವವಿದ್ಯಾಲಯದ ಪ್ರತಿನಿಧಿಯಾಗಿ ಪಾರ್ಲಿಮೆಂಟ್ ಸದಸ್ಯನಾಗಿದ್ದ. 

ಹೆಲೆನಿಕ್ ಅಧ್ಯಯನ ಸಂಸ್ಥೆಯೊಂದನ್ನೂ ಅಥೆನ್ಸಿನಲ್ಲಿ ಪ್ರಾಚ್ಯ ವಿದ್ಯಾಲಯವನ್ನೂ ಸ್ಥಾಪಿಸಿದ ಈತ ಬ್ರಿಟಿಷ್ ಅಕಾಡಮಿಯ ಮೂಲಸದಸ್ಯನೂ ಆಗಿದ್ದು 1900ರಲ್ಲಿ ನೈಟ್‍ಹುಡ್ ಪದವಿಯನ್ನೂ 1905ರಲ್ಲಿ ಆರ್ಡರ್ ಆಫ್ ಮೆರಿಟ್ ಪ್ರಶಸ್ತಿಯನ್ನು ಪಡೆದ.

ಬರಹ 
ಗ್ರೀಕ್ ಸಾಹಿತ್ಯವನ್ನು ಪರಿಚಯಿಸುವ ಎ ಪ್ರೈಮರ್ ಆಫ್ ಗ್ರೀಕ್ ಲಿಟರೇಚರ್ (1877); ಆ್ಯಟಿಕ್ ಅರಟರ್ಸ್ (1879); ಮತ್ತು ಆ್ಯನ್ ಇಂಟ್ರಡಕ್ಷನ್ ಟು ಹೋಮರ್ (1887) ಎಂಬ ಈತನ ಪುಸ್ತಕಗಳು ಹೆಸರಾದವು. ಆಳವೂ ವಿಸ್ತಾರವೂ ಆದ ಪಾಂಡಿತ್ಯ ಮಾತ್ರವಲ್ಲದೆ ಗ್ರೀಕ್ ಭಾಷೆಯಲ್ಲಿ ಭಾವಗೀತೆಗಳನ್ನು ರಚಿಸುವಷ್ಟು ಪ್ರತಿಭೆಯೂ ಈತನಿಗಿತ್ತು.

1883-98ರ ಅವಧಿಯಲ್ಲಿ ಈಡಿಪಸ್ ಟಿರನಸ್ ಎಂಬ ನಾಟಕದಿಂದ ಹಿಡಿದು ಅಯಾಜ್ ನಾಟಕದವರೆಗೊ ಸೋಫೋಕ್ಲಿಸ್‍ನ ಪ್ರತಿಯೊಂದು ನಾಟಕವನ್ನೂ ಸಂಪಾದಿಸಿ ಒಂದೊಂದು ಪ್ರತ್ಯೇಕ ಸಂಪುಟವಾಗಿ ವಿಮರ್ಶಾತ್ಮಕವಾದ ಮುನ್ನುಡಿ ಹಾಗೂ ಭಾಷ್ಯಗಳ ಸಮೇತ ಪ್ರಕಟಿಸಿದ.

ಬೇರೆ ಯಾವ ಗ್ರೀಕ್ ಸಾಹಿತ್ಯ ಕೃತಿಯ ಬಗ್ಗೆಯೂ ಇಂಥ ಶ್ರೇಷ್ಠವಾದ ಭಾಷ್ಯ ಇಂಗ್ಲಿಷಿನಲ್ಲಿ ಮತ್ತೊಂದಿಲ್ಲ. ಜೆಬ್‍ನ ಈ ಮೇರುಕೃತಿ ಲೋಕಕ್ಕೊಂದು ಚಿರಸ್ಮರಣೀಯವಾದ ಕಾಣಿಕೆ.

ಈತನ ಇತರ ಕೃತಿಗಳು : ಕ್ಯಾರೆಕ್ಟರ್ಸ್ ಆಫ್ ತಿಯೊಫ್ರೇಸ್ಟಸ್ (1870); ದಿ ಆ್ಯಟಿಕ್ ಆರಟರ್ಸ್ ಫ್ರಮ್ ಆಂಟಿಫಾನ್ ಟು ಐಸಿಯೋಸ್ (1876); ಸೆಲೆಕ್ಷನ್ಸ್ ಫ್ರಮ್ ದಿ ಆ್ಯಟಿಕ್ ಆರಟರ್ಸ್ (1880); ಬೆಂಟ್ಲಿ-ಇ.ಎಂ.ಎಲ್.ಸೀರೀಸ್ (1882); ಹೋಮರ್ (1887); ದಿ ಗ್ರೋತ್ ಅಂಡ್ ಇನ್ಫ್ಲೂಯೆನ್ಸ್ ಆಫ್ ಕ್ಲಾಸಿಕಲ್ ಗ್ರೀಕ್ ಪೊಯೆಟ್ರಿ (1893); ಎಡಿಷನ್ ಆಫ್ ಪೊಯೆಮ್ಸ್ ಆಫ್ ಬ್ಯಾಖಿಲೈಡಿಸ್ (1905).
ಜೆಬ್ಸ್ ಎಸ್ಸೇಸ್ ಅ್ಯಂಡ್ ಲೆಟರ್ಸ್ : ಜೆಬ್ಸ್ ಲೈಫ್ ಅಂಡ್ ಲೆಟರ್ಸ್-ಇವು ಈತನ ಮರಣಾನಂತರ ಪ್ರಕಟಗೊಂಡ ಕೃತಿಗಳು.

ಸಾಹಿತಿಗಳು
ನಾಟಕ ಸಾಹಿತ್ಯ
ನೆಓಮೈ ಜೇಕಬ್

ನೆಓಮೈ ಎಲೆನಾರ್ ಕ್ಲೇರ್ ಎಲಿಂಗ್‍ಟನ್ ಜೇಕಬ್ (1889-1964). ಇಂಗ್ಲಿಷ್ ಕಾದಂಬರಿಗಾರ್ತಿ. ಇವಳು ತನ್ನ ಕಾವ್ಯನಾಮ ಎಲಿಂಗ್ಟನ್ ಗ್ರೇ ಹೆಸರಿನಿಂದ ಪ್ರಸಿದ್ಧಳು. 

ಯಾರ್ಕ್‍ಷೈರಿನ ರಿಪನ್‍ನಲ್ಲಿ ಹುಟ್ಟಿ ಮಿಡಲ್ಸ್‍ಬರೋ ಪ್ರೌಢಶಾಲೆಯಲ್ಲಿ ವಿದ್ಯಾಭ್ಯಾಸ ಮಾಡಿದಳು. ತನ್ನ ಹದಿನೈದನೆಯ ವರ್ಷದಲ್ಲೇ ಉಪಾಧ್ಯಾಯಿನಿಯಾಗಿ ಕೆಲಸ ಆರಂಭಿಸಿದಳು. ಮೊದಲ ಮಹಾಯುದ್ದದಲ್ಲಿ ಮದ್ದಿನ ಕಾರ್ಖಾನೆಯಲ್ಲಿ ಕೆಲಸ ಮಾಡಿದುದರ ಫಲವಾಗಿ ಕ್ಷಯರೋಗಕ್ಕೆ ತುತ್ತಾಗಿ ಮೂರು ವರ್ಷ ಆಸ್ಪತ್ರೆಯಲ್ಲಿದ್ದಳು. ಅನಂತರ ನಟಿಯಾಗಿ ಹೆಸರುಗಳಿಸಿ, ಆರೋಗ್ಯದ ನಿಮಿತ್ತ ಇಟಲಿಯಲ್ಲಿ 1939ರವರೆಗೂ ಇದ್ದಳು.

ಕೃತಿಗಳು 
ಜೇಕಬ್ ಅಷರ್ (1926); ದಿ ಲೋಡೆಡ್ ಸ್ಟಿಕ್ (1935); ಬ್ಯಾರನ್ ಮೆಟಲ್ (1937); ಸ್ಟ್ರಾಸ್ ಇನ್ ಆ್ಯಂಬರ್ (1938); ದಿ ಕ್ಯಾಪ್ ಆಫ್ ಯೂತ್ (1941); ಹ್ವೈಟ್ ವುಲ್ (1944); ಪ್ಯಾಸೇಜ್ ಪೆರಿಲಸ್ (1948); ಮಾರ್ನಿಂಗ್ ವಿಲ್ ಕಮ್ (1953)-ಇವು ಈಕೆಯ ಕೆಲವು ಕಾದಂಬರಿಗಳು. ಈಕೆ ಆತ್ಮಕಥೆಯ ಮಾಲೆಯಲ್ಲಿ ಅನೇಕ ಪುಸ್ತಕಗಳನ್ನೂ ಮೇರಿ ಲಾಯ್ಡಳ ಜೀವನ ಚರಿತ್ರೆಯೊಂದನ್ನೂ ಬರೆದಿದ್ದಾಳೆ.

ಇಂಗ್ಲೀಷ್ ಮಹಿಳಾ ಬರಹಗಾರ್ತಿ
ಕಾದಂಬರಿಗಾರ್ತಿ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವಿಲಿಯಂ ವೈಮಾರ್ಕ್ ಜೇಕಬ್ಸ್‌

ವಿಲಿಯಂ ವೈಮಾರ್ಕ್ ಜೇಕಬ್ಸ್‌ (1863-1943). ಇಂಗ್ಲಿಷ್ ಸಣ್ಣ ಕಥೆಗಾರ.

ಬದುಕು 
ಹುಟ್ಟಿದ್ದು ವ್ಯಾಪಿಂಗ್‍ನಲ್ಲಿ. ಈತನ ತಂದೆ ಅಲ್ಲಿಯ ಬಂದರುಕಟ್ಟೆಯ ಮೇಲ್ವಿಚಾರಕನಾಗಿದ್ದ. 1883ರಿಂದ 1899ರವರೆಗೆ ಈತ ಅಂಚೆ ಕಚೇರಿಯಲ್ಲಿ ಉಳಿತಾಯ ನಿಧಿ ವಿಭಾಗದಲ್ಲಿ ಕೆಲಸ ಮಾಡಿದ.

ಬರಹ 
ತಾನು ಕಂಡ ನಾವೆಗಳ ಮತ್ತು ನಾವಿಕರ ಕಥೆಗಳನ್ನು ಹಾಸ್ಯರಸ ಪ್ರಧಾನವಾಗಿ ಬರೆಯತೊಡಗಿದ. ಇವುಗಳಲ್ಲಿ ಹಲವು ಕಥೆಗಳು ಈತನ ಕಥೆಗಳಿಗೆ ಚಿತ್ರಗಳನ್ನು ಒದಗಿಸಿದ ವಿಲ್ ಓವನ್‍ನ ಜೊತೆಯಲ್ಲಿ ಕಾಲ್ನಡಿಗೆಯ ಪ್ರವಾಸಗಳನ್ನು ಕೈಗೊಂಡಾಗ ರಚಿತವಾದವು.	ಮೆನಿ ಕಾರ್ಗೋಸ್ (1896); ದಿ ಸ್ಕಿಪರ್ಸ್ ವೂಯಿಂಗ್ (1897); ಸೀ ಅರ್ಚಿನ್ಸ್ (1898); ಎ ಮಾಸ್ಟರ್ ಆಫ್ ಕ್ರಾಫ್ಟ್ (1900); ಲೈಟ್ ಫ್ರೈಟ್ಸ್ (1901); ದಿ ಲೇಡಿ ಆಫ್ ದಿ ಬಾರ್ಜ್ (1902); ಆಡ್ ಕ್ರಾಫ್ಟ್ (1903); ಷಾರ್ಟ್ ಕ್ರೂಯಿಸಸ್ (1907) ಷಿಪ್ಸ್ ಕಂಪನಿ (1911); ನೈಟ್ ವಾಚಸ್ (1914); ಡೀಪ್ ವಾಟರ್ಸ್ (1919); ಸೀ ವಿಸ್ಪರ್ಸ್ (1926)-ಇವು ಈತನ ಕಥಾಸಂಕಲನಗಳು. ಒಂದೆರಡು ಭಯಾನಕ ಕಥೆಗಳೂ ಸೇರಿವೆ. ಇವುಗಳಲ್ಲಿ ದಿ ಮಂಕೀಸ್ ಪಾ ಪ್ರಸಿದ್ಧವಾದುದು. ಈತ ಅನೇಕ ನಾಟಕಗಳನ್ನೂ ಬರೆದಿದ್ದಾನೆ.

ಸಾಹಿತಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಾರ್ಲ್ ಜೈಸ್

ಕಾರ್ಲ್ ಜೈಸ್   (1816-1888)-ದೃಗ್ಯಂತ್ರ ಸಲಕರಣೆಗಳ ತಯಾರಿಕೆ ಮತ್ತು ಅವುಗಳ ಅಭಿವೃದ್ಧಿಯಲ್ಲಿ ಯಶಸ್ವಿಯಾದ ಲೋಕವಿಖ್ಯಾತ ಜರ್ಮನ್ ಕೈಗಾರಿಕೆಗಾರ.

ಬದುಕು, ಸಾಧನೆ 
ಚಿಕ್ಕ ಮಯಸ್ಸಿನಲ್ಲಿಯೇ ಕೈಗಾರಿಕೋದ್ಯಮದಲ್ಲಿ ತೊಡಗಿ 1840ರಲ್ಲಿ ಸೂಕ್ಷ್ಮದರ್ಶಕ ಯಂತ್ರಗಳ ಮತ್ತು ಇತರ ದರ್ಶಕೋಪರಣಗಳ ಕಾರ್ಖಾನೆಯೊಂದನ್ನು ಸ್ಥಾಪಿಸಿದ. ಪಾರದರ್ಶಕಗಳನ್ನು ಒಳಗೊಂಡ ಯಂತ್ರಗಳ ಸುಧಾರಣೆ ವಿಜ್ಞಾನ ಸಂಶೋಧನೆಯನ್ನು ಅವಲಂಬಿಸಿದೆ ಎಂದು ಮುಂಚಿತವಾಗಿಯೇ ಮನಗಂಡದ್ದರಿಂದ ಇವನು ಅರ್ನೆಸ್ಟ ಅಬ್ಬೆ ಎಂಬ ಭೌತ ಮತ್ತು ಗಣಿತವಿಜ್ಞಾನಿಯನ್ನು ಪಾಲುದಾರನ್ನಾಗಿ ಮಾಡಿಕೊಂಡು ಅವನ ನೆರವಿನಿಂದ ದರ್ಶಕಯಂತ್ರರಚನಾಕ್ರಮದಲ್ಲಿ ಸರ್ವತೋಮುಖ ಸುಧಾರಣೆಗಳನ್ನು ಆಚರಣೆಗೆ ತಂದ, ಇವರಿಬ್ಬರೂ ಸೇರಿ ಗಾಜುರಸಾಯನ ವಿಜ್ಞಾನಿ ಆಟೋಷಾಟ್ ಎಂಬಾತನನ್ನು ನೇಮಿಸಿಕೊಂಡು ಅವನ ಮೂಲಕ ಅನೇಕ ವಿಧವಾದ ಹೊಸ ಮಾದರಿ ಬಲಯುತ ಮತ್ತು ಉಷ್ಣನಿರೋಧೀ ಪಾರದರ್ಶಕಗಳನ್ನು ತಯಾರಿಸಿದರು. ಇವರ ಕಾರ್ಖಾನೆಯಿಂದ ಹೊರಬಿದ್ದ ಪಾರದರ್ಶಕಗಳನ್ನು ಒಳಗೊಂಡ ಯಂತ್ರಗಳು ಪ್ರಪಂಚದಲ್ಲಿಯೇ ಸಾಟಿಯಿಲ್ಲದೆ ಅತ್ಯುತ್ಕೃಷ್ಟ ಸಾಧನಗಳೆಂದು ಖ್ಯಾತವಾದವು. 1888ರ ಡಿಸೆಂಬರಿನಲ್ಲಿ ಜೈಸ್ ಮರಣಹೊಂದಿದ. ಆದರೆ ಆತನ ಉದ್ಯಮ ಇಂದು ಜಗತ್ಪ್ರಸಿದ್ದ ಪಡೆದು ವಿಶಾಲವಾಗಿ ಬೆಳೆದಿದೆ.

ಉದ್ಯಮಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೋದರ ಮಾಯಣ್ಣ

ಜೋದರ ಮಾಯಣ್ಣ - ವಚನಕಾರ ಕಾಲ ಸು. 1160. ಸದ್ಯದಲ್ಲಿ ಈತನ ಮೂರು ವಚನಗಳು ದೊರೆತಿವೆ. ಶಂಭುಸೋಮನಾಥಲಿಂಗ ಎಂಬುದು ಈತನ ವಚನಗಳ ಅಂಕಿತ. ಈತನು ಒಂದು ವಚನದಲ್ಲಿ ಬಲ್ಲಾಳನನ್ನು ಸ್ಮರಿಸಿದ್ದಾನೆ.

ಒಂದು ಪವಾಡದ ದಂತಕಥೆ 
ಮಾಯಣ್ಣ ಬಿಜ್ಜಳನ ಆಸ್ಥಾನದಲ್ಲಿ ಆನೆಯ ಪಡೆಯ ಮೇಲಾಧಿಕಾರಿಯಾಗಿದ್ದ. ತನ್ನ ವರಮಾನದಿಂದ ಜಂಗಮ ದಾಸೋಹವನ್ನು ನಡೆಸುತ್ತಿದ್ದ. ಒಂದು ದಿನ ಪರದೇಶದ ರಾಜಕುಮಾರನೊಬ್ಬ ಆನೆಯ ಮಾಲೆ ಕಲ್ಯಾಣಕ್ಕೆ ಬಂದು ಒಬ್ಬ ವೇಶ್ಯೆಯ ಮನೆಯಲ್ಲಿ ಉಳಿದ. ಅದನ್ನು ನೋಡಿದ ಮತ್ತೊಬ್ಬ ವೇಶ್ಯೆ ತನಗೆ ಒಲಿದಿದ್ದ ಮಿಂಡ ಜಂಗಮನನ್ನು ಕುರಿತು, ಆ ರಾಜಕುಮಾರನಂತೆ ಬಿಜ್ಜಳನ ಪಟ್ಟದಾನೆಯನ್ನು ತನ್ನ ಮನೆಯ ಮುಂದೆ ನಿಲ್ಲಿಸಬಲ್ಲೆಯಾ ಎಂದು ಪ್ರಶ್ನಿಸಿದಳು. ಆಗ ಆ ವಿಟ ಜಂಗಮ ಹಾಗೆಯೇ ಆಗಲೆಂದು ಒಪ್ಪಿಕೊಂಡು ಆನೆಯನ್ನು ಬೇಡುವುದಕ್ಕಾಗಿ ಬಸವಣ್ಣನವರಲ್ಲಿಗೆ ಹೊರಟ. ದಾರಿಯಲ್ಲಿ ಬಿಜ್ಜಳನ ಪಟ್ಟದಾನೆಯೊಂದಿಗೆ ಎದುರಾದ ಮಾಯಣ್ಣನನ್ನು ಕಂಡ ಜಂಗಮ ತಾನು ಬಸವಣ್ಣನವರಲ್ಲಿಗೆ ಹೋಗುತ್ತಿರುವ ವಿಷಯವನ್ನು ತಿಳಿಸಿದ. ಅದನ್ನು ಕೇಳಿದ ಮಾಯಣ್ಣ ಆ ಜಂಗಮನಿಗೆ ಬಿಜ್ಜಳನ ಪಟ್ಟದ ಆನೆಯನ್ನು ಕೊಟ್ಟು ಕಳುಹಿಸಿದ. ಆ ವಿಟ ಜಂಗಮ ತನ್ನ ವೇಶ್ಯೆಯ ಮನೆಯ ಮುಂದೆ ಬಿಜ್ಜಳನ ಪಟ್ಟದಾನೆಯನ್ನು ಕಟ್ಟಿದ. ಇದನ್ನು ಕಂಡವರು ಬಿಜ್ಜಳನಿಗೆ ವಿಷಯವನ್ನು ತಿಳಿಸಿದರು. ಆಗ ಬಿಜ್ಜಳ ಮಾಯಣ್ಣನನ್ನೂ ಬಸವಣ್ಣನನ್ನೂ ಕರೆಸಿ ಕೇಳಲಾಗಿ ಮಾಯಣ್ಣ ಪಟ್ಟದ ಆನೆ ಗಜಶಾಲೆಯಲ್ಲಿದೆ ಎಂದು ಹೇಳಿದ. ಅದನ್ನು ಪರೀಕ್ಷಿಸಬೇಕೆಂದು ಬಿಜ್ಜಳ ಗಜಶಾಲೆಗೆ ಬಂದು ನೋಡಿದಾಗ ಪಟ್ಟದಾನೆ ಅಲ್ಲೇ ಇತ್ತು. ಅಂಥದೇ ಇನ್ನೊಂದು ಆನೆ ವಿಟಜಂಗಮ ವೇಶ್ಯೆಯ ಮನೆಯ ಮುಂದೆಯೂ ಇದ್ದುದನ್ನು ಕಂಡು ಆಶ್ಚರ್ಯ ಚಕಿತನಾಗಿ ಬಿಜ್ಜಳ ಮಾಯಣ್ಣನನ್ನು ಗೌರವಿಸಿದನೆಂದು ವೀರಶೈವ ಪುರಾಣಗಳಿಂದ ತಿಳಿದುಬರುತ್ತದೆ.

ವಚನ 
ಈತನ ಮೂರು ವಚನಗಳಲ್ಲಿ ಒಂದು ಹೀಗಿದೆ :

ಮುನ್ನ ಪರಸತಿ ಪಾರ್ವತಿಯೆಂದು ನಡಸಿತ್ತು ನುಡಿಸಿತ್ತು ಗುರುವಚನ

ಬಳಕಯೆನ್ನ ಶರಣಸತಿಯೆಂದು ನಡಸಿತ್ತು ನುಡಿಸಿತ್ತು ಗುರುವಚನ

ಇನ್ನು ಸತಿಯರೆಲ್ಲಾ ಗುರುಸತಿಯರೆಂದು ನಡೆಸಿತ್ತು ನುಡಿಸಿತ್ತು ಗುರುವಚನ

ನಡೆದುದು ತಪ್ಪದೆ ನುಡಿದುದು ಹುಸಿಯದೆ ನಡೆಸಿತ್ತು ನುಡಿಸಿತ್ತು ಗುರುವಚನ

ಅಚ್ಚಿಗವಿಲ್ಲದೆ ಮುಚ್ಚಿದ ಮನವನು ನಿಶ್ಚಿಂತದ ಮಾಡಿತ್ತು ಗುರುವಚನ 

ಶಂಭು ಸೋಮನಾಥಲಿಂಗಸಂಗ ಸುಸಂಗವ ಮಾಡಿತ್ತು ಗುರುವಚನ||1||

ಮಾಯಣ್ಣನ ವಿಷಯ ಬಸವೇಶ್ವರ ಪುರಾಣದ ಕಥಾಸಾಗರ, ಪಾಲ್ಕುರಿಕೆ ಸೋಮೇಶ್ವರಪುರಾಣ, ಭೈರವೇಶ್ವರಕಾವ್ಯದ ಕಥಾಸೂತ್ರರತ್ನಾಕರ, ಚನ್ನಬಸವಪುರಾಣ ಪ್ರಭುದೇವಪುರಾಣಗಳಲ್ಲಿ ಕಂಡುಬರುತ್ತದೆ.

ವಚನಕಾರರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಮುಘಲ್ ಸರಾಯ್, ದೋರಾಹಾ

ಮುಘಲ್ ಸರಾಯ್, ದೋರಾಹಾ ಅಥವಾ ದೋರಾಹಾ ಸರಾಯ್ ಪಂಜಾಬ್ ರಾಜ್ಯದ ಲುಧಿಯಾನ ಜಿಲ್ಲೆಯ ದೋರಾಹಾದಲ್ಲಿದೆ. ಇದನ್ನು ಜನಪ್ರಿಯವಾಗಿ 'ಮುಘಲ್ ಕಾರವಾನ್ ಸರಾಯ್' ಎಂದು ಕರೆಯಲಾಗುತ್ತದೆ. ಇದನ್ನು 'ಆರ್‌ಡಿಬಿ' ಕೋಟೆ ಎಂದೂ ಕರೆಯಲಾಗುತ್ತದೆ.

ಇತಿಹಾಸ 
ಮೊಘಲ್ ದೊರೆ ಜಹಾಂಗೀರ್‌ನು ಮುಘಲ್ ಕಾರವಾನ್‍ಗಳನ್ನು ಬೆಂಬಲಿಸುವುದಕ್ಕಾಗಿ ದೋರಾಹಾ ಸರಾಯ್ ಅನ್ನು ಮುಘಲ್ ಕಾರವಾನ್ ಸರಾಯ್‍ಗಳಾಗಿ ನಿರ್ಮಿಸಿದನು. ಒಂದು ಕಾಲದಲ್ಲಿ ಮೊಘಲರ ಉತ್ತಮ ವಾಸ್ತುಶಿಲ್ಪಕ್ಕೆ ಉದಾಹರಣೆಯಾಗಿದ್ದ ಈ ಐತಿಹಾಸಿಕ ಸರಾಯ್ ಸರ್ಕಾರದ ಅಸಡ್ಡೆಯ ಧೋರಣೆಯಿಂದಾಗಿ ಇಂದು ಪಾಳು ಬಿದ್ದಿದೆ.

ವಾಸ್ತುಕಲೆ 
ಮುಘಲ್ ಸರಾಯ್ 168 ಚದರ ಮೀಟರ್ ಪ್ರದೇಶವನ್ನು ಒಳಗೊಂಡಿದ್ದು, ಮಧ್ಯ, ದಕ್ಷಿಣ ಮತ್ತು ಉತ್ತರದ ಬದಿಗಳಲ್ಲಿ ಪ್ರಭಾವಶಾಲಿ ಪ್ರವೇಶದ್ವಾರಗಳಿವೆ. ದಕ್ಷಿಣದ ಪ್ರವೇಶದ್ವಾರವನ್ನು ಸಸ್ಯ ಮತ್ತು ಪ್ರಾಣಿಗಳ ವರ್ಣಚಿತ್ರಗಳಿಂದ ಸುಂದರವಾಗಿ ಅಲಂಕರಿಸಲಾಗಿದ್ದು, ಉತ್ತರದ ಪ್ರವೇಶದ್ವಾರವು ಹೂವಿನ ವಿನ್ಯಾಸಗಳನ್ನು ಹೊಂದಿದೆ. ಉತ್ತರ ಮತ್ತು ದಕ್ಷಿಣ ದ್ವಾರಗಳೆರಡೂ 'ಕಚ್ಚಾ ಮಾರ್ಗ'ಕ್ಕೆ ಸಂಪರ್ಕ ಹೊಂದಿವೆ. ಉತ್ತರ ಮತ್ತು ದಕ್ಷಿಣ ಭಾಗದಲ್ಲಿ ಸುಮಾರು 20 ಕೊಠಡಿಗಳಿದ್ದು ಪೂರ್ವ ಮತ್ತು ಪಶ್ಚಿಮ ಭಾಗದಲ್ಲಿ 30 ಕೊಠಡಿಗಳಿವೆ. ಅಲ್ಲದೆ, 3 ಕೊಠಡಿಗಳ ಭವ್ಯವಾದ ಸಂಲಗ್ನಕೋಣೆ ಇದೆ. ಭವ್ಯವಾದ ಕೋಟೆಯ ಪೂರ್ವ ಭಾಗಗಳಲ್ಲಿ 'ಹಮಾಮ್' ಅಥವಾ ಸ್ನಾನದ ಪ್ರದೇಶವಾಗಿ ಬಳಸಬಹುದಾದ ಕೆಲವು ಪ್ರದೇಶಗಳಿವೆ. ಬೆಳಕು ಮತ್ತು ಗಾಳಿಗೆ ಅವಕಾಶ ಕಲ್ಪಿಸುವ ವಿಶೇಷವಾಗಿ ವಿನ್ಯಾಸಗೊಳಿಸಲಾದ ಹಲವು ಕೊಠಡಿಗಳಿವೆ. ಕೊಠಡಿಗಳಿಗೆ ಸಾಮಾನ್ಯವಾಗಿ ಓರೆಯಾದ ಗವಾಕ್ಷಿಗಳನ್ನು ನೀಡಲಾಗಿದೆ. ಛಾವಣಿಗಳನ್ನು ಸುಂದರವಾದ ಮತ್ತು ಉತ್ಸಾಹಭರಿತ ಬಣ್ಣಗಳಿಂದ ಚಿತ್ರಿಸಲಾಗಿದೆ, ಅವುಗಳ ಕುರುಹುಗಳನ್ನು ಈ ರಾಜಮನೆತನದ ಆದರೆ ಹಾಳಾದ ಕೋಟೆಯಲ್ಲಿ ಕಾಣಬಹುದು. ಪಶ್ಚಿಮ ಭಾಗದಲ್ಲಿ ಮಸೀದಿ ಇದೆ, ಆದರೆ ಈಗ ಪಾಳು ಬಿದ್ದಿದೆ. ಇದನ್ನು ಅತ್ಯಂತ ಉತ್ಸಾಹಭರಿತ ಬಣ್ಣಗಳಲ್ಲಿ ಚಿತ್ರಿಸಲಾಗಿತ್ತು. ಮುಲ್ಲಾ ಅವರ ನಿವಾಸವಾಗಿರಬಹುದಾದ, ಮಸೀದಿಗೆ ಹೊಂದಿಕೊಂಡಂತೆ ಒಂದು ಅಂತಸ್ತಿನ ರಚನೆ ಇದೆ.

ಉಲ್ಲೇಖಗಳು 
 
ಪಂಜಾಬ್
ಸ್ಮಾರಕಗಳು
ಡ್ಯಾನ್ಯೆಲ್ ಜೋನ್ಸ್‌

ಡ್ಯಾನ್ಯೆಲ್ ಜೋನ್ಸ್‌  (1881-1968). ಇಂಗ್ಲಿಷ್ ಧ್ವನಿವಿಜ್ಞಾನಿ.

ಬದುಕು ಮತ್ತು ಸಾಧನೆ 
ಲಂಡನಿನಲ್ಲಿ ಹುಟ್ಟಿದ ಈತ ರಾಡ್ಲೆ ಮತ್ತು ಕೇಂಬ್ರಿಜ್‍ಗಳಲ್ಲಿ ಕಾಲೇಜು ಶಿಕ್ಷಣ ಪಡೆದ. ನ್ಯಾಯಶಾಸ್ತ್ರವನ್ನು ಓದಿದ ಈತ 1907ರಲ್ಲಿ ವಕೀಲರ ಸಂಘಕ್ಕೆ ಸೇರಿದ. ಅದೇ ವರ್ಷ ಲಂಡನ್ನಿನ ವಿಶ್ವವಿದ್ಯಾಲಯದ ಕಾಲೇಜಿನಲ್ಲಿ ಧ್ವನಿವಿಜ್ಞಾನದ ಅಧ್ಯಾಪಕನಾದ. 1921ರಲ್ಲಿ ಅಲ್ಲಿಯೇ ಪ್ರಾಧ್ಯಾಪಕನಾದ. ಅನಂತರ ಪ್ರಪಂಚದ ಅನೇಕ ದೇಶಗಳನ್ನು ಸುತ್ತಿ ಧ್ವನಿವಿಜ್ಞಾನದ ಬಗ್ಗೆ ಉಪನ್ಯಾಸಗಳನ್ನು ನೀಡಿದ. 1927ರಿಂದ 1949ರ ವರೆಗೆ ಅಂತರರಾಷ್ಟ್ರೀಯ ಧ್ವನಿವಿಜ್ಞಾನ ಸಂಘದ ಕಾರ್ಯದರ್ಶಿಯಾಗಿ ಕೆಲಸ ಮಾಡಿದ. ಈತ ಹಲವಾರು ಉಪಯುಕ್ತ ಗ್ರಂಥಗಳನ್ನೂ ಲೇಖನಗಳನ್ನೂ ಬರೆದಿದ್ದಾನೆ. ಅವುಗಳಲ್ಲಿ ಎನ್ ಔಟ್ ಲೈನ್ ಆಫ್ ಇಂಗ್ಲಿಷ್ ಫೋನೆಟಿಕ್ಸ್ (1916); ಇಂಗ್ಲಿಷ್ ಪ್ರೊನೌನ್ಸಿಂಗ್ ಡಿಕ್ಷನರಿ (1971); ದಿ ಫೋನೀಮ್, ಇಟ್ಸ್ ನೇಚರ್ ಅಂಡ್ ಯೂಸ್ (1950)-ಇವು ಪ್ರಸಿದ್ಧವಾದವು. ಈತನ ಕೆಲವು ಪುಸ್ತಕಗಳು ಹಲವಾರು ಪರಿಷ್ಕೃತ ಮುದ್ರಣಗಳನ್ನು ಕಂಡಿವೆ.

ಭಾಷಾ ವಿಜ್ಞಾನ 1930ರಿಂದ ಈಚೆಗೆ ಇಂಗ್ಲೆಂಡಿನ ವಿಶ್ವವಿದ್ಯಾಲಯಗಳಲ್ಲಿ ಪಠ್ಯವಿಷಯವಾಗಿ ಬರಲು ಕಾರಣಕರ್ತರಾದವರಲ್ಲಿ ಈತನೂ ಒಬ್ಬ ಎನ್ನಲಾಗಿದೆ. ಈತನನ್ನು ಜೂರಿಕ್ ವಿಶ್ವವಿದ್ಯಾಲಯ ಪಿ.ಎಚ್.ಡಿ. ಪದವಿಯನ್ನೂ ಎಡಿನ್‍ಬರೋ ವಿಶ್ವವಿದ್ಯಾಲಯ ಎಲ್.ಎಲ್.ಡಿ. ಪದವಿಯನ್ನೂ ಕೊಟ್ಟು ಗೌರವಿಸಿವೆ.

ಭಾಷಾ ವಿಜ್ಞಾನ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹೆನ್ರಿ ಆರ್ಥರ್ ಜೋನ್ಸ್‌

ಹೆನ್ರಿ ಆರ್ಥರ್ ಜೋನ್ಸ್‌ (1851-1929) ನಾಟಕಕಾರ.

ಬದುಕು ಮತ್ತು ಸಾಧನೆ 
ಬಕಿಂಗ್ ಹ್ಯಾಮ್‍ಷೈರಿನ ಗ್ರ್ಯಾಂಡ್ ಬರೊ ಎಂಬಲ್ಲಿ ಹುಟ್ಟಿದ. ತಂದೆ ವೆಲ್ಷ್ ವಂಶದ ಒಬ್ಬ ರೈತ. ವಿದ್ಯಾಭ್ಯಾಸ ಹಳ್ಳಿಯ ಶಾಲೆಯಲ್ಲೇ ಆಯಿತು. 1864ರಿಂದ 15 ವರ್ಷ ಬಟ್ಟೆ ವ್ಯಾಪಾರ ಮಾಡುತ್ತಿದ್ದು 1869ರಲ್ಲಿ ಇಟ್ಸ ಓನ್ಲಿ ರೌಂಡ್ ದಿ ಕಾರ್ನರ್ ಎಂಬ ನಾಟಕ ಬರೆದ. ಅದು 1878ರಲ್ಲಿ ಪ್ರದರ್ಶಿತವಾಯಿತು. ನಾಲ್ಕು ವರ್ಷಗಳ ಅನಂತರ ಈತ ಬರೆದ ದಿ ಸಿಲ್ವರ್ ಕಿಂಗ್ ಎಂಬುದು 289 ದಿನ ಪ್ರದರ್ಶನಗೊಂಡು ಈತನಿಗೆ ಅಪಾರ ಕೀರ್ತಿ ತಂದಿತು. ಭಾವಾತಿರೇಕವುಳ್ಳ ಮೆಲೊಡ್ರಾಮಾ ಮಾದರಿಯ ಅಂದಿನ ನಾಟಕಗಳೆಲ್ಲೆಲ್ಲ ಇದು ಅತ್ಯಂತ ಯಶಸ್ವಿ ನಾಟಕ ಎನಿಸಿವೆ. ಜೋನ್ಸ್ ಸುಮರು 30 ವರ್ಷಗಳ ಕಾಲ ನಾಟಕ ರಚನೆ ಮಾಡಿದ. ಹಾರ್ಡ್ ಹಿಟ್ (1887), ದಿ ಡಾನ್ಸಿಂಗ್ ಗರ್ಲ್ (1891). ದಿ ಲಯರ್ಸ್ (1897), ಮಿಸೆಸ್ ಡೇನ್ಸ್ ಡಿಫೆನ್ಸ್ (1900)-ಇವು ಈತನ ಖ್ಯಾತ ನಾಟಕಗಳು. ದಿ ಹಿಪೊಕ್ರಿಟ್ಸ್ (1906) ಮತ್ತು ದಿ ಲೈ (1914) ಎಂಬುವು ಲಘುವಲ್ಲದ ವಿಚಾರಶೀಲ ನಾಟಕಗಳು.

ಸುಮಾರು ನೂರು ವರ್ಷಗಳ ಕಾಲ ಬರಡು ಬಿದ್ದು ಹೋಗಿದ್ದ ಇಂಗ್ಲಿಷ್ ರಂಗಭೂಮಿಗೆ ವಾಸ್ತವಿಕತೆಯನ್ನು ತಂದ ಯಶಸ್ಸಿಗೆ ಜೋನ್ಸನೂ ಕಾರಣನೆಂದು ಸಾಹಿತ್ಯ ಚರಿತ್ರೆ ಹೇಳುತ್ತದೆ.

ನಾಟಕಕಾರರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಲಾರೆನ್ಸ್‌ ಪಿಯರ್ಸಾಲ್ ಜ್ಯಾಕ್ಸ್‌

ಲಾರೆನ್ಸ್‌ ಪಿಯರ್ಸಾಲ್ ಜ್ಯಾಕ್ಸ್‌ ( 1860-1955) ಬ್ರಿಟನ್ನಿನ ಯೂನಿಟೇರಿಯನ್ ಪಂಥದ ಮತಭೋಧಕ, ಶಿಕ್ಷಣಶಾಸ್ತ್ರಜ್ಞ ಹಾಗೂ ಪತ್ರಿಕಾ ಸಂಪಾದಕ.

ಬದುಕು 
ಹುಟ್ಟಿದ್ದು ಇಂಗ್ಲೆಂಡಿನ ನಾಟಿಂಗ್‍ಹಮ್‍ನಲ್ಲಿ. ನಾಟಿಂಗ್‍ಹಮ್ ವಿಶ್ವವಿದ್ಯಾಲಯ ಶಾಲೆಯಲ್ಲೂ ಲಂಡನ್, ಗಾಟಿಂಗೆನ್ ಮತ್ತು ಹಾರ್ವರ್ಡ್ ವಿಶ್ವವಿದ್ಯಾಲಯಗಳಲ್ಲೂ ವಿದ್ಯಾಭ್ಯಾಸ ಮಾಡಿದ. 1887ರಲ್ಲಿ ಈತ ಸುವಿಖ್ಯಾತ ಇಂಗ್ಲೀಷ್ ವಿಮರ್ಶಕ ಸ್ಟಾಫರ್ಡ್ ಬ್ರೂಕ್‍ಗೆ ಲಂಡನಿನ ಬೆಡ್‍ಫರ್ಡ್ ಚೇಪಲಿನಲ್ಲಿ ಸಹಾಯಕನಾಗಿ ನೇಮಕಗೊಂಡ. 1889ರಲ್ಲಿ ಬ್ರೂಕನ ಮಗಳಾದ ಸೆಸಿಲ್ ಆರೀವಿಯಾಳನ್ನು ಮದುವೆಯಾದ. ಮುಂದೆ ಲಿವರ್‍ಪೂಲ್ ಹಾಗೂ ಬರ್ಮಿಂಗ್‍ಹಮ್‍ಗಳಲ್ಲಿ ಯೂನಿಟೇರಿಯನ್ ಚರ್ಚುಗಳಲ್ಲಿ ಮಿನಿಸ್ಟರ್ ದರ್ಜೆಯ ಮತೋಪ ದೇಶಕನಾಗಿ ಕೆಲಸಮಾಡಿದ. 1903ರಿಂದ 1915ರ ವರೆಗೆ ಮ್ಯಾಂಚೆಸ್ಟರ್ ಕಾಲೇಜಿನಲ್ಲಿ ತತ್ತ್ವಶಾಸ್ತ್ರದ ಪ್ರಾಧ್ಯಾಪಕನಾಗಿದ್ದುದಲ್ಲದೆ ಅದೇ ಕಾಲೇಜಿನ ಡೀನ್ ಆಗಿಯೂ ಅಲ್ಲಿಯ ವಿದ್ಯಾರ್ಥಿ ವಸತಿಗೃಹದ ವಾರ್ಡನ್ ಆಗಿಯೂ ಸೇವೆಸಲ್ಲಿಸಿದ. 1915 ರಿಂದ 1931 ರ ವರೆಗೆ ಮ್ಯಾಂಚೆಸ್ಟರ್ ಕಾಲೇಜಿನ ಪ್ರಿನ್ಸಿಪಾಲ್ ಆಗಿದ್ದ. 1902 ರಲ್ಲಿ ಸ್ಥಾಪಿತವಾದ ಹಿಬರ್ಟ್ ಜರ್ನಲ್ ಎಂಬ ಹೆಸರಾಂತ ಪತ್ರಿಕೆಗೆ ಪ್ರಥಮ ಸಂಪಾದಕನಾಗಿ 45 ವರ್ಷ ದುಡಿದ.

ಬರೆದ ಗ್ರಂಥಗಳು 
ಈತ ಬರೆದ ಹಲವು ಗ್ರಂಥಗಳಿವು: 1 ಆಲ್ ಮೆನ್ ಆರ್ ಘೋಸ್ಟ್ಸ್ (1913); ಫ್ರಮ್ ದಿ ಹ್ಯೂಮನ್ ಎಂಡ್ (1916); 3. ಫಿಲಾಸಫರ್ಸ್ ಇನ್ಟ್ರಬಲ್ (1916); 4 ಲೈಫ್ ಅಂಡ್ ಲೆಟರ್ಸ್ ಆಫ್ ಸ್ಟಾಫರ್ಡ್ ಬ್ರೂಕ್: ಎರಡು ಸಂಪುಟಗಳು (1917); 5 ಫ್ರಮ್ ಅಥಾರಿಟಿ ಟು ಫ್ರೀಡಮ್ (1920); 6. ಲೆಜೆಂಡ್ಸ್ ಆಫ್ ಸ್ಮೋಕ್‍ಓವರ್ (1921); 7 ದಿ ಚಾಲೆಂಜ್ ಆಫ್ ಲೈಫ್ (1924); 8 ದಿ ಫೇಯ್‍ತ್ ಆಫ್ ಎ ವರ್ಕರ್ (1925); 9 ಹಿರೋಸ್ ಆಫ್ ಸ್ಮೋಕ್‍ಓವರ್ (1926); 10 ಕನ್‍ಸ್ಟ್ರಕ್ಟಿವ್ ಸಿಟಿಜóನ್ಷಿಪ್ (1927); 11 ಮೈ ನೇಬರ್ ದಿ ಯೂನಿವರ್ಸ್ (1928); 12 ದಿ ಇನ್ನರ್ ಸೆಂಟಿನಲ್ (1930); 13 ದಿ ಎಜ್ಯುಕೇಷನ್ ಆಫ್ ದಿ ಹೋಲ್ ಮ್ಯಾನ್ (1931); 14 ಎಜ್ಯುಕೇಷನ್ ಥ್ರೂ ರಿಕ್ರಿಯೇಷನ್ (1932); 15 ಮೈ ಅಮೆರಿಕನ್ ಫ್ರೆಂಡ್ಸ (1933); 16 ಎಲೆಮೆಂಟರಿ ರಿಲಿಜನ್ (1934); 17 ರಿವೋಲ್ಟ್ ಎಗೆನ್ಸ್ಟ್ ಮೆಕ್ಯಾನಿಸಮ್ (1934); 18 ಕೋ ಆಪರೇಷನ್ ಆರ ಕೊಅರ್ಷನ್ (1938); 19 ದಿ ಸ್ಟಾರಮ್ ಸೋರ್ಡ್ (1938); 20 ದಿ ಲಾಸ್ಟ್ ಲೆಜೆಂಡ್ ಆಫ್ ಸ್ಮೋಕ್‍ಓವರ್ (1939); 21 ಕನ್‍ಸ್ಟ್ರಕ್ಷನ್ ನೌ (1942), 22 ದಿ ಕನ್‍ಫೆಷನ್ ಆಫ್ ಎನ್ ಆಕ್ಟೋಜಿನೇರಿಯನ್ (1942).

ಶಿಕ್ಷಣ ತಜ್ಞರು
ಜ್ಯಾಕ್ಸನ್

ಜ್ಯಾಕ್ಸನ್ - ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಮಿಸಿಸಿಪಿ ರಾಜ್ಯದ ರಾಜಧಾನಿ. ಹೈಂಡ್ಸ್ ಕೌಂಟಿಯ ಆಡಳಿತ ಕೇಂದ್ರ. ಪರ್ಲ್ ನದಿಯ ಪಶ್ಚಿಮದಂಡೆಯ ಮೇಲಿದೆ. ಜನಸಂಖ್ಯೆ 1,53,968 (1970 ಅಂದಾಜು). ಮಿಸಿಸಿಪಿ ರಾಜ್ಯದಲ್ಲಿ ಇದೇ ಅತ್ಯಂತ ದೊಡ್ಡ ನಗರ.

ಇದು ಪ್ರಮುಖ ಔದ್ಯೋಗಿಕ ನಗರ. ವ್ಯಾಪಾರಕೇಂದ್ರ. ಸುತ್ತಣ ಪ್ರದೇಶದಲ್ಲಿ ಬೆಳೆಯುವ ಹತ್ತಿ ಮಾರಾಟವಾಗುವುದು ಇಲ್ಲಿಯೇ. ನೆಯ್ಗೆ, ಕುಶಲವಸ್ತುಗಳ ತಯಾರಿಕೆ, ಹತ್ತಿಬೀಜದ ಎಣ್ಣೆ, ಗಾಜಿನ ಉಪಕರಣ ಮತ್ತು ದೃಕ್ ಉಪಕರಣಗಳನ್ನು ತಯಾರಿಸುವ ಕೈಗಾರಿಕೆಗಳು ಇಲ್ಲಿ ಬೆಳೆದು ಬಂದಿವೆ. 1920ರ ಸುಮಾರಿಗೆ ಸುತ್ತಣ ಪ್ರದೇಶದಲ್ಲಿ ನೈಸರ್ಗಿಕ ಅನಿಲದ ಶೋಧವಾದ ಮೇಲೆ ನಗರ ಅಪಾರವಾಗಿ ಬೆಳೆಯಲಾರಂಭಿಸಿತು.

ಈಗಿನ ನಗರದಲ್ಲಿ ಅನೇಕ ಸುಂದರ ಉದ್ಯಾನಗಳಿವೆ. ಇಲ್ಲಿ ಸು. 7,000 ಜಾತಿಗಳ ಗಿಡಗಳನ್ನು ಬೆಳೆಸಿದ್ದಾರೆ. ಜ್ಯಾಕ್ಸನ್ ನಗರ ಶೈಕ್ಷಣಿಕ ಕೇಂದ್ರವೂ ಹೌದು. ಜಾಕ್ಸನ್ ಸ್ಟೇಟ್ ಕಾಲೇಜು (1877), ಮಿಲ್‍ಸ್ಯಾಪ್ ಕಾಲೇಜು (1890), ಬೆಲ್ ಹೇವನ್ ಕಾಲೇಜು (1894), ಜ್ಯಾಕ್ಸನ್ ಸ್ಕೂಲ್ ಆಫ ಲಾ (1930) - ಇವು ಇಲ್ಲಿಯ ಕೆಲವು ಮುಖ್ಯ ಶಿಕ್ಷಣ ಸಂಸ್ಥೆಗಳು.

ಸಂಯುಕ್ತ ಸಂಸ್ಥಾನಗಳ 23 ರಾಜ್ಯಗಳಲ್ಲಿ ಇದೇ ಹೆಸರಿನ ಕೌಂಟಿಗಳೂ ಪಟ್ಟಣಗಳೂ ಇವೆ.

ಇತಿಹಾಸ 
ಮೊದಲು ಸಣ್ಣ ವ್ಯಾಪಾರಕೇಂದ್ರವಾಗಿದ್ದ ಇದನ್ನು ಲಫ್ಲೂರ್ಸ್ ಬ್ಲಫ್ ಎಂದು ಕರೆಯುತ್ತಿದ್ದರು. ಅಧ್ಯಕ್ಷ ಆಂಡ್ರ್ಯೂ ಜ್ಯಾಕ್ಸನನ ಗೌರವಾರ್ಥವಾಗಿ ಇದರ ಹೆಸರನ್ನು ಬದಲಾಯಿಸಲಾಯಿತು. 1821ರಲ್ಲಿ ಇದನ್ನು ರಾಜಧಾನಿಯಾಗಿ ಆಯ್ಕೆ ಮಾಡಲಾಯಿತು. ಅಮೆರಿಕನ್ ಆಂತರ್ಯುದ್ಧದಲ್ಲಿ ಇಲ್ಲಿ ಅನೇಕ ಕದನಗಳು ನಡೆದು ನಗರದ ಬಹುಭಾಗ ಹಾಳಾಯಿತು.

ಉಲ್ಲೇಖಗಳು

ಅಮೇರಿಕ ಸಂಯುಕ್ತ ಸಂಸ್ಥಾನದ ಪ್ರೇಕ್ಷಣೀಯ ಸ್ಥಳಗಳು
ಹೆಲನ್ ಹಂಟ್ ಜ್ಯಾಕ್ಸನ್

ಹೆಲನ್ ಮೇರಿಯಾ ಹಂಟ್ ಜ್ಯಾಕ್ಸನ್ (1830-1885). ಅಮೆರಿಕದ ಕವಿಯಿತ್ರಿ ಹಾಗೂ ಕಾದಂಬರಿಕಾರಳು. ಈಕೆಯ ಕೆಲವೊಂದು ಕೃತಿಗಳು ಎಚ್. ಎಚ್. (ಹೆಲನ್ ಹಂಟ್) ಎಂಬ ಅಕ್ಷರ ಸಂಕ್ಷೇಪದಲ್ಲಿ ಅಂಕಿತಗೊಂಡು ಪ್ರಕಟವಾದುವು.

ಆರಂಭಿಕ ಬದುಕು 
ಆ್ಯಮ್‍ಹಸ್ರ್ಟ್ ಕಾಲೇಜಿನ ಪ್ರಾಧ್ಯಾಪಕ ನ್ಯಾಥನ್‍ವೆಲ್ಟಿ ಫಿಸ್ಕೆ ಎಂಬಾತನ ಮಗಳು ಈಕೆ. ಬಾಲ್ಯದಲ್ಲೇ ಈಕೆಯ ಅಸಾಧಾರಣ ಬುದ್ಧಿಶಕ್ತಿ ಹಾಗೂ ಉತ್ಸಾಹಸಕ್ತಿಗಳ ಬಹುಮುಖತೆ ಪ್ರಕಾಶಕ್ಕೆ ಬಂತು. ಮೊದಲು ಇಪ್ಸ್‍ವಿಚ್‍ನ ಫೀಮೇಲ್ ಸೆಮಿನರಿ ಶಾಲೆಯಲ್ಲೂ ಬಳಿಕ ನ್ಯೂಯಾರ್ಕಿನ ಖಾಸಗಿ ಶಾಲೆಯೊಂದರಲ್ಲೂ ಈಕೆಯ ಶಿಕ್ಷಣ ನಡೆಯಿತು. 1852ರಲ್ಲಿ ಈಕೆ ಅಮೆರಿಕ ಸಂಯುಕ್ತಸಂಸ್ಥಾನದ ಎಂಜಿನಿಯರ್ ಪಡೆಗೆ ಸೇರಿದ ಕ್ಯಾಪ್ಟನ್ (ಮುಂದೆ ಈತ ಮೇಜರ್ ಪದವಿಗೇರಿದ) ಎಡ್ವರ್ಡ್ ಬಿಸೆಲ್ ಹಂಟ್ (1822-63) ಎಂಬಾತನನ್ನು ಮದುವೆಯಾದಳು. ಈತ 1863ರಲ್ಲಿ, ತಾನೇ ಆವಿಷ್ಕರಿಸಿದ ಒಂದು ಜಲಾಂತರ್ನೌಕೆಯ ಸಾಧನವನ್ನು ಪರೀಕ್ಷಿಸುತ್ತಿದ್ದಾಗ ಆಕಸ್ಮಿಕ ಮೃತ್ಯುವಿಗೆ ತುತ್ತಾದ. ಇದ್ದ ಇಬ್ಬರು ಗಂಡು ಮಕ್ಕಳೂ ಸ್ವಲ್ಪ ಕಾಲದಲ್ಲೇ ತೀರಿಕೊಂಡುವು. ಈ ದುರಂತಗಳಿಂದ ಉಂಟಾದ ತೀವ್ರ ದುಃಖದಿಂದ ಶ್ರೀಮತಿ ಹಂಟ್ ತನ್ನ ಬಾಳಿನ ಕಥೆ ಇಲ್ಲಿಗೇ ಮುಗಿಯಿತೆಂದು ಭಾವಿಸಿದಳು. ತತ್ಪರಿಣಾಮವಾಗಿಯೇ ಈಕೆ ಲೇಖನಕಾರ್ಯಕ್ಕೆ ತಿರುಗಿದುದು. 1865ರಿಂದ ತೊಡಗಿ, ಬದುಕಿರುವಷ್ಟು ಕಾಲವೂ ಈಕೆ ಲೇಖನವೃತ್ತಿಯನ್ನು ನಡೆಸಿಕೊಂಡು ಬಂದಳು. ದಿ ನೇಷನ್, ಇಂಡಿಪೆಂಡಟ್, ಹಾರ್ತ್ ಅಂಡ್ ಹೋಮ್ ಮತ್ತು ಇತರ ನಿಯತಕಾಲಿಕೆಗಳಲ್ಲಿ ಈಕೆಯ ಕವಿತೆಗಳು, ಲೇಖನಗಳು, ಕಥೆಗಳು ಪ್ರಕಟವಾದುವು. ಸ್ಕ್ರಿಬ್‍ನರ್ಸ್ ಮನ್ತ್ಲೀ ಎಂಬ ಪತ್ರಿಕೆಯಲ್ಲಿ ಪ್ರಕಟಿತವಾದ ಸ್ಯಾಕ್ಸ್‍ಹೋಮ್ ಸ್ಟೋರೀಸ್ ಎಂಬ ಕಥಾಮಾಲೆ ಈಕೆಯ ಕೃತಿಯೆಂದು ಹೇಳಲಾಯಿತು. ಆದರೆ ತಾನು ಈ ಕಥೆಗಳ ಲೇಖಕಿಯೆಂದು ಹೆಲನ್ ಕಡೆಯವರೆಗೂ ಒಪ್ಪಲೇ ಇಲ್ಲ. ಅಲ್ಲದೆ ಈಕೆ ತನ್ನ ಕೃತಿಗಳಲ್ಲಿ ಬಹುಪಾಲನ್ನೆಲ್ಲ ಅನಾಮಧೇಯವಾಗಿಯೇ ಪ್ರಕಟಿಸಿದಳು.
1872-74ರಲ್ಲಿ ಹೆಲನ್ ಕ್ಯಾಲಿಫೋರ್ನಿಯ ಮತ್ತು ಕಾಲೊರ್ಯಾಡೋಗಳಲ್ಲಿ ಪ್ರವಾಸಮಾಡುತ್ತಿದ್ದಳು. ಕಾಲೊರ್ಯಾಡೋ ಸ್ಪ್ರಿಂಗ್ಸ್‍ನಲ್ಲಿ ವಿಲಿಯಮ್ ಷಾರ್ಪ್‍ಲೆಸ್ ಜಾಕ್ಸಸ್ ಎಂಬ ಶ್ರೀಮಂತ ಕೈಗಾರಿಕೋದ್ಯಮಿಗೂ ಈಕೆಗೂ ಪರಿಚಯವುಂಟಾಗಿ 1875ರಲ್ಲಿ ಇವರ ವಿವಾಹ ಜರುಗಿತು.

ಬರಹ 
ಪಶ್ಚಿಮ ಪ್ರಾಂತ್ಯದಲ್ಲಿದ್ದಾಗ ಹೆಲನಳಿಗೆ ರೆಡ್ ಇಂಡಿಯನ್ನರ ವಿಷಯದಲ್ಲಿ ತೀವ್ರಾಸಕ್ತಿ ಹುಟ್ಟಿತು. ಸರ್ಕಾರ ಇವರನ್ನು ಸಂಪೂರ್ಣವಾಗಿ ಉಪೇಕ್ಷಿಸಿದ್ದುದು ಈಕೆಯ ಮನಸ್ಸಿನಲ್ಲಿ ಪ್ರಬಲವಾದ ಆಗ್ರಹವನ್ನು ಕೆರಳಿಸಿತು. ನ್ಯೂಯಾರ್ಕಿನ ಆ್ಯಸ್ಟರ್ ಲೈಬ್ರರಿಯಲ್ಲಿ ಹಲವಾರು ತಿಂಗಳಕಾಲ ಸಂಶೋಧನೆ ನಡೆಸಿದ ಬಳಿಕ ಒಂದು ಸಮೀಕ್ಷೆಯನ್ನು ಬರೆದಳು. ಇದರಲ್ಲಿ ಸರ್ಕಾರ ರೆಡ್ ಇಂಡಿಯನ್ನರಿಗೆ ಎಸಗಿದ್ದ ಅನೇಕ ಅನ್ಯಾಯ-ಅಪಚಾರಗಳನ್ನು ಹೃದಯಂಗಮವಾಗಿ ಚಿತ್ರಿಸಿದ್ದಳು. ಸ್ವಂತ ಖರ್ಚಿನಲ್ಲಿ ಈ ಸಮೀಕ್ಷೆಯ ಪ್ರತಿಗಳನ್ನು ಅಚ್ಚಿಸಿ ಅಮೆರಿಕದ ಕಾಂಗ್ರೆಸ್ ಸದಸ್ಯರಿಗೆಲ್ಲ ಹಂಚಿದಳು. ಈ ಕೃತಿಗೆ ಆಕೆ ಕೊಟ್ಟಿದ್ದ ಹೆಸರು ಎ ಸೆಂಚುರಿ ಆಫ್ ಡಿಸಾನರ್ (1881) ಎಂದು. 1882ರಲ್ಲಿ ಅಮೆರಿಕ ಸರ್ಕಾರ ಹೆಲನನ್ನೂ ಆಬಟ್ ಕಿನ್ನಿ ಎಂಬುವವರನ್ನೂ ಒಳಗೊಂಡ ಒಂದು ನಿಯೋಗವನ್ನು ನೇಮಕ ಮಾಡಿತು. ಈ ನಿಯೋಗಕ್ಕೆ ವಹಿಸಿದ ಕೆಲಸ ಕ್ಯಾಲಿಫೋರ್ನಿಯದ ರೆಡ್ ಇಂಡಿಯನ್ ಮಿಷನ್‍ಗಳ ಸ್ಥಿತಿಗತಿಗಳು ಮತ್ತು ಅಗತ್ಯಗಳನ್ನು ಪರಿಶೀಲಿಸಿ ವರದಿ ಒಪ್ಪಿಸಬೇಕೆಂಬುದು. ಈ ವರದಿಯಿಂದೇನೂ ಫಲವಾಗಲಿಲ್ಲ. ಆಗ ಹೆಲನ್ ರೆಡ್ ಇಂಡಿಯನ್ನರ ದುಃಸ್ಥಿತಿಯ ಬಗೆಗೆ ಸಾರ್ವಜನಿಕರಲ್ಲಿ ಜಾಗೃತಿಯುಂಟುಮಾಡುವುದರ ಮೂಲಕ ಅವರ ಸ್ಥಿತಿಯನ್ನು ಸುಧಾರಿಸುವಂತೆ ಒತ್ತಾಯ ತರಬೇಕೆಂದು ಸಂಕಲ್ಪಿಸಿದಳು. 
1884ರಲ್ಲಿ ರವೋನಾ ಎಂಬ ಕಾದಂಬರಿಯನ್ನು ಪ್ರಕಟಿಸಿದಳು. ಒಡನೆಯೇ ಅದು ಜನಪ್ರಿಯವಾಯಿತು. ಕ್ಯಾಲಿಫೋರ್ನಿಯ ಸಂಸ್ಥಾನವನ್ನು ಕುರಿತ ಅತ್ಯುತ್ತಮ ಕಾದಂಬರಿಯೆಂದು ಅದಕ್ಕೆ ಹೆಸರು ಬಂತು. ಟೆಕ್ನಿಕಲರ್‍ನಲ್ಲಿ ಅದರ ಚಲನಚಿತ್ರವನ್ನೂ ತಯಾರಿಸಲಾಗಿದೆ.
 ಮರ್ಸಿ ಫಿಲ್‍ಬ್ರಿಕ್ಸ್ ಚಾಯ್ಸ್ ಎಂಬುದು ಹೆಲನ್ ಬರೆದ ಇನ್ನೊಂದೇ ಒಂದು ಗಮನಾರ್ಹ ಕಾದಂಬರಿ. ಶಾಲೆಯಲ್ಲಿ ಈಕೆಯ ಒಡನಾಡಿಯಾಗಿದ್ದು ಮುಂದೆ ಈಕೆಗೆ ಜೀವಾವಧಿ ಗೆಳತಿಯಾಗಿದ್ದ ಎಮಿಲಿ ಡಿಕಿನ್‍ಸನ್ ಎಂಬಾಕೆಯ ಜೀವನವನ್ನು ಆಧಾರವಾಗಿಟ್ಟುಕೊಂಡು ಬರೆದ ಕೃತಿ ಇದೆಂದು ಭಾವಿಸಲಾಗಿದೆ. 
ಯುರೋಪು ಮತ್ತು ಅಮೆರಿಕಗಳಲ್ಲಿ ಹೆಲನ್ ಮಾಡಿದ ಸಂಚಾರಗಳ ಸ್ಮರಣೆಗಳನ್ನೊಳಗೊಂಡ ಗ್ಲಿಂಪ್ಸಸ್ ಆಫ್ ತ್ರೀ ಕೋಸ್ಟ್ಸ್ (1886) ಮತ್ತು ಬಿಟ್ವೀನ್ ವ್ಹೈಲ್ಸ್ (1887) ಎಂಬ ಕಥಾಸಂಗ್ರಹ ಇವೆರಡೂ ಹೆಲನ್ ಹಂಟಳ ಮರಣಾನಂತರದ ಪ್ರಕಟಣೆಗಳು.
ರೆಡ್ ಇಂಡಿಯನ್ನರಿಗೆ ಆಗುತ್ತಿದ್ದ ಅನ್ಯಾಯ-ದೌರ್ಜನ್ಯಗಳನ್ನು ತಪ್ಪಿಸಿದ ಕೀರ್ತಿ ಈಕೆಗೆ ಸೇರಿದ್ದು.

ಇಂಗ್ಲೀಷ್ ಮಹಿಳಾ ಬರಹಗಾರ್ತಿ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜ್ಯಾಕ್ಸನ್‌ವಿಲ್

ಜ್ಯಾಕ್ಸನ್‍ವಿಲ್ - ಅಮೆರಿಕ ಸಂಯುಕ್ತ ಸಂಸ್ಥಾನಗಳಲ್ಲಿ ಫ್ಲಾರಿಡ ರಾಜ್ಯದ ಪ್ರಮುಖ ಬಂದರುನಗರ. ಡೂವಲ್ ಕೌಂಟಿಯ ಆಡಳಿತ ಕೇಂದ್ರ. 

ಸೇಂಟ್ಸ್ ಜಾನ್ಸ್ ನದಿಯ ದಂಡೆಯ ಮೇಲಿರುವ ಈ ಬಂದರು ಅಟ್ಲಾಂಟಿಕ್ ಸಾಗರದಿಂದ ಸು. 18 ಮೈ. ಒಳಗಿದೆ. ಇಲ್ಲಿಯ ಹಡಗುಕಟ್ಟಗಳ  ಉದ್ದ ಸು. 80 ಮೈ. ಗೂ ಹೆಚ್ಚು. ಸಂಯುಕ್ತ ಸಂಸ್ಥಾನಗಳ ಆಗ್ನೇಯ ತುದಿಯಲ್ಲಿರುವ ಈ ಬಂದರಿಗೆ ದೇಶದ ಪ್ರಮುಖ ರೈಲು ಮತ್ತು ರಸ್ತೆಗಳ ಸಂಪರ್ಕವಿದೆ. ಮರದ ದಿಮ್ಮಿ ಮತ್ತು ಇತರ ಒಳನಾಡ ಉತ್ಪನ್ನಗಳನ್ನು ಈ ಬಂದರಿನ ಮೂಲಕ ರಫ್ತು ಮಾಡುತ್ತಾರೆ. ಪೆಟ್ರೊಲಿಯಂ, ರಾಸಾಯನಿಕಗಳು, ಕಚ್ಚಾ ಎಣ್ಣೆ, ಕಾಫಿ ಮುಂತಾದವನ್ನು ಇಲ್ಲಿಂದಲೇ ಆಮದಿಸುತ್ತಾರೆ.
ಈ ಬಂದರು ಪ್ರಧಾನವಾಗಿ ನೌಕಾಸೈನ್ಯ ವಸ್ತುಗಳ ಉಗ್ರಾಣವಾಗಿದೆ. ನೌಕಾ ಪಡೆಗೆ ಬೇಕಾಗುವ ಬಹುಪಾಲು ಪದಾರ್ಥಗಳನ್ನು ಈ ಬಂದರಿನ ಮೂಲಕವೇ ಸಾಗಿಸಲಾಗುತ್ತದೆ. ಫ್ಲಾರಿಡದ ಸೈನಿಕ ಜಿಲ್ಲಾ ಕಚೇರಿಯಲ್ಲದೆ ಇಲ್ಲಿ ಸೈನಿಕ ವಿಮಾನ ನಿಲ್ದಾಣ ಮತ್ತು ಆಸ್ಪತ್ರೆಗಳಿವೆ. ಫ್ಲಾರಿಡ ರಾಜ್ಯದ ಪ್ರಮುಖ ಕೈಗಾರಿಕಾ ನಗರಗಳಲ್ಲಿ ಇದೂ ಒಂದು. ಅಣಿಕಟ್ಟು, ರಾಸಾಯನಿಕ ಗೊಬ್ಬರ - ಇಲ್ಲಿಯ ಪ್ರಮುಖ ಉತ್ಪನ್ನಗಳು. ಅನೇಕ ಮಾಂಸ ಸಂವೇಷ್ಟನ ಕಾರ್ಖಾನೆಗಳು ಇಲ್ಲಿವೆ. ಇಲ್ಲಿ ನೌಕಾ ನಿರ್ಮಾಣ ಮತ್ತು ದುರಸ್ತಿ ಕೆಲಸವೂ ನಡೆಯುತ್ತದೆ.
ಎಡ್ವರ್ಡ್ ವಾಟರ್ಸ್ ಕಾಲೇಜು (1966), ಜೋನ್ಸ್ ಕಾಲೇಜು (1918), ಜ್ಯಾಕ್ಸನ್‍ವಿಲ್ ವಿಶ್ವವಿದ್ಯಾಲಯ (1934), ಜ್ಯಾಕ್ಸನ್‍ವಿಲ್ ಕಾಲೇಜ್ ಆಫ್ ಮ್ಯೂಸಿಕ್ - ಇವು ಇಲ್ಲಿಯ ಕೆಲವು ಮುಖ್ಯ ಶಿಕ್ಷಣ ಸಂಸ್ಥೆಗಳು.
ಇದೇ ಹೆಸರಿನ ಅನೇಕ ನಗರಗಳು ಸಂಯುಕ್ತ ಸಂಸ್ಥಾನಗಳ ಬೇರೆಬೇರೆ ರಾಜ್ಯಗಳಲ್ಲೂ ಇವೆ.

ಇತಿಹಾಸ 
16ನೆಯ ಶತಮಾನದ ಉತ್ತರಾರ್ಧದಲ್ಲಿ ಫ್ರೆಂಚ್ ಮತ್ತು ಸ್ಟ್ಯಾನಿಷ್ ವಲಸೆಗಾರರು ಈ ಪ್ರದೇಶದಲ್ಲಿ ವಸಾಹತುಗಳನ್ನು ಸ್ಥಾಪಿಸಿದರು. 1763ರಲ್ಲಿ ಇದನ್ನು ಬ್ರಿಟಿಷರು ವಶಪಡಿಸಿಕೊಂಡರು. 1816ರಲ್ಲಿ ಲೀವಿಸ್ ಹೊಗ್ಯಾನ್ಸ್ ಎಂಬಾತ ಇಲ್ಲಿಗೆ ಬಂದ (1816) ಮೊದಲ ವಲಸೆಗಾರ. ಕೌ ಫೋರ್ಡ್ ಎಂದು ಕರೆಯಲಾಗುತ್ತಿದ್ದ ಇದರ ಹೆಸರನ್ನು ಆಂಡ್ರ್ಯೂ ಜ್ಯಾಕ್ಸನನ ಗೌರವಾರ್ಥವಾಗಿ 1822ರಲ್ಲಿ ಬದಲಾಯಿಸಲಾಯಿತು. 

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಮೇರಿಕ ಸಂಯುಕ್ತ ಸಂಸ್ಥಾನದ ಪಟ್ಟಣಗಳು
ಜಾರ್ಜ್ ಪೇನ್ ರೇನ್ಸ್‌ಫರ್ಡ್ ಜೇಮ್ಸ್‌

ಜಾರ್ಜ್ ಪೇನ್ ರೇನ್ಸ್‌ಫರ್ಡ್ ಜೇಮ್ಸ್‌  (1799-1860). ಇಂಗ್ಲಿಷ್ ಕಾದಂಬರಿಕಾರ. ಚರಿತ್ರಕಾರ. 
ಲಂಡನಿನ ವೈದ್ಯನೊಬ್ಬನ ಮಗನಾದ ಈತ ಅಮೆರಿಕ ಯೂರೋಪ್‍ಗಳಲ್ಲಿ ಅನೇಕ ಕಡೆ ರಾಯಭಾರಿಯಾಗಿ ಕೆಲಸ ಮಾಡಿದ.

ಬರಹ
ಚಿಕ್ಕಂದಿನಿಂದ ಚಾರಿತ್ರಿಕ ಕಾದಂಬರಿಗಳನ್ನು ಬರೆಯಲಾರಂಭಿಸಿ ನೂರಕ್ಕೂ ಹೆಚ್ಚು ಗ್ರಂಥಗಳನ್ನು ಬರೆದಿದ್ದಾನೆ. ಅವಸರದಿಂದ ಬರೆದನಾದ ಕಾರಣ ಈತನ ಸಾಹಿತ್ಯ ತಾತ್ಕಾಲಿಕ ಯಶಸ್ಸನ್ನು ಮಾತ್ರ ಗಳಿಸಿತು. ರಿಷಲೂ (1829), ಫಿಲಿಪ್ ಆಗಸ್ಟಸ್ (1831), ಹ್ಯೂಜನಾಟ್ (1838), ದಿ ರಾಬರ್ (1838), ಹೆನ್ರಿ ಆಫ್ ಗೀಜ್ (1839), ದಿ ಮ್ಯಾನ್ ಎಟ್ ಆರಮ್ಸ್ (1840), ದಿ ಕಿಂಗ್ಸ್ ಹೈವೇ (1840), ಆಜಿನ್ ಕೋರ್ಟ್ (1844)-ಇವು ಈತನ ಪ್ರಮುಖ ಕೃತಿಗಳು. ಇವೇ ಅಲ್ಲದೆ ಈತ ಮೆಮ್ವಾರ್ಸ್ ಆಫ್ ಗ್ರೇಟ್ ಕಮ್ಯಾಂಡರ್ಸ್, ಲೈಪ್ ಆಫ್ ದಿ ಬ್ಲ್ಯಾಕ್ ಪ್ರಿನ್ಸ್ ಮೊದಲಾದ ಜೀವನ ಚರಿತ್ರೆಗಳನ್ನೂ ಬರೆದಿದ್ದಾನೆ. ಹಿಸ್ಟೋರಿಯಾಗ್ರಫರ್ ರಾಯಲ್ ಎಂಬ ಗೌರವ ಈತನಿಗೆ ಲಭಿಸಿತ್ತು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಾದಂಬರಿಕಾರರು
ಇಂಗ್ಲೀಷಿನ ಬರಹಗಾರ
ಜೆಸೀ ಜೇಮ್ಸ್‌

ಜೆಸೀ ಜೇಮ್ಸ್‌  (ವುಡ್‍ಸನ್) 1847-1882. ಅಮೆರಿಕದ ಪ್ರಸಿದ್ಧ ದರೋಡೆಕಾರ, ದೇಶಭ್ರಷ್ಟ.

ಬದುಕು 
ಸೆಂಟರ್ ವಿಲ್‍ಯೆಂದು ಕರೆಯುತ್ತಿದ್ದ ಕೆರ್‍ನೀ ಸಮೀಪದ ಕ್ಲೆ ಕೌಂಟಿಯಲ್ಲಿ ಈತ ಜನಿಸಿದ. ಇವನ ವಂಶಸ್ಥರು ಕೆಂಟಕಿಯವರು. ಕಟ್ಟಾ ಪ್ರದೇಶಾಭಿಮಾನಿಗಳಾದ ಇವರು ಅಮೆರಿಕದಲ್ಲಿ ನಡೆದ ಅಂತರ್ಯುದ್ಧದಲ್ಲಿ ದಕ್ಷಿಣ ಪ್ರಾಂತದವರನ್ನು ಪ್ರತ್ಯಕ್ಷವಾಗಿ ಪ್ರೋತ್ಸಾಹಿಸಿ ಹೋರಾಡಿದರು. ಜೆಸೀ 16ರ ತಾರುಣ್ಯದಲ್ಲೇ ಗುರಿಗಾರನೆಂದು ಪ್ರಸಿದ್ಧನಾದ. ಪ್ರಖ್ಯಾತ ಗೆರಿಲಾ ಒಕ್ಕೂಟದ ನಾಯಕ ಕ್ಲಾರ್ಕ್ ಕ್ವಾನ್‍ಟ್ರಿಲ್‍ನ ಸಭೆಯನ್ನು ಸೇರಿ, ಹೋರಾಟ ನಡೆಸಿ ನಿರ್ಭೀತನೆನಿಸಿಕೊಂಡ.

ಒಳಯುದ್ಧ ಮುಕ್ತಾಯವಾದ ಮೇಲೆ ಜೆಸೀ ಸರ್ಕಾರಿ ಪಡೆಗಳಿಗೆ ಶರಣಾಗತನಾದ. ಹುಟ್ಟೂರಿಗೆ ಮರಳುತ್ತಿದ್ದಂತೆಯೇ ನೆರೆಯವರ ಹಗೆ ಹಾಗೂ ಪ್ರಭಾವಗಳಿಂದಾಗಿ ದೇಶಭ್ರಷ್ಟನೆಂಬ ಹಣೆಬರಹ ಹೊತ್ತು ಕಾಡು ಸೇರಿದ. ಇದೇ ಇವನ ಕೇಂದ್ರವಾಯಿತು. ರಾಬಿನ್ ಹುಡ್‍ನ ಪ್ರಖ್ಯಾತಿ ಪಡೆದರೂ ಈತ ಕೊಳ್ಳೆ ಕೂಟದ ನಾಯಕನಾದ. 1866ರಲ್ಲಿ ಈತನ ತಮ್ಮ ಅಲೆಕ್ಸಾಂಡರ್ ಫ್ರಾಂಕ್‍ಲಿನ್ ಜೇಮ್ಸ್ (1843-1915), ಕೊಲ್‍ಮನ್ ಯಂಗ್ ಮತ್ತಿತರರು ಇವನನ್ನು ಸೇರಿಕೊಂಡರು. ಈತನ ತಮ್ಮ ಕಪಟಿ ಹಾಗೂ ಆಷಾಢಭೂತಿ. ಇಬ್ಬರೂ ಸೇರಿ ಸಶಸ್ತ್ರ ಕೊಳ್ಳೆಕಾರರ ತುಕಡಿಯೊಂದನ್ನು ಸಜ್ಜುಗೊಳಿಸಿದರು. 16 ವರ್ಷಗಳ ಕಾಲ ಮಧ್ಯ-ಪಶ್ಚಿಮ ಪ್ರದೇಶದಲ್ಲಿ ನೂರಾರು ಕೊಲೆ, ರೈಲು ಮತ್ತು ಬ್ಯಾಂಕು ದರೋಡೆಗಳನ್ನು ನಡೆಸಿದರು. ಇವರ ದುಷ್ಕೃತ್ಯಗಳಿಗೆ ಜನರಷ್ಟೇ ಅಲ್ಲ ಸರ್ಕಾರವೂ ಭೀತಗೊಂಡಿತು. ಇವರನ್ನು ಸೆರೆಹಿಡಿಯಲು ಸರ್ಕಾರಿ ಪಡೆಗಳು ನಡೆಸಿದ ಪ್ರಯತ್ನಗಳೆಲ್ಲ ವಿಫಲವಾದುವು. ಜೆಸೀ ಸಹೋದರರನ್ನು ಹಿಡಿದು ಅಥವಾ ಕೊಂದು ತಂದವರಿಗೆ 10,000 ಡಾಲರ್ ಮೆಚ್ಚಿಕೆ ಹಣ ನೀಡುವುದಾಗಿ ಮಿಸೂರಿಯ ರಾಜ್ಯಪಾಲ ತಾಮಸ್ ಟಿ. ಕ್ರಿಟೆನ್‍ಡೆನ್ ಸಾರಿದ. ಈತನ ಪಡೆಯಲ್ಲೇ ಇದ್ದ ಚಾರಲ್ಸ್ ಮತ್ತು ರಾಬರ್ಟ್ ಫೋರ್ಡ್ ವಿಶ್ವಾಸಘಾತಕರಾಗಿ, ಸೇಂಟ್ ಜೋಸೆಫ್‍ನಲ್ಲಿನ ತನ್ನ ಮನೆಯಲ್ಲಿದ್ದ ಜೆಸೀಯನ್ನು ಗುಂಡಿಟ್ಟು ಕೊಂದರು. ಅಣ್ಣನ ಮರಣಾನಂತರ ಇವನ ತಮ್ಮ ಶರಣಾಗತನಾದರೂ ಶಿಕ್ಷೆಗೆ ಒಳಗಾಗಲಿಲ್ಲ. ತನ್ನುಳಿದ ಜೀವನವನ್ನು ಎಕ್ಸೆಲ್ ಸಿಯರ್ ಸ್ಟ್ರಿಂಗ್ ಬಳಿಯ ಜಮೀನಿನಲ್ಲಿ ಕಳೆದ.

ಪ್ರಸಿದ್ಧಿ 
ಜೆಸೀ ಜೇಮ್ಸ್ ತನ್ನ ಜೀವಿತಕಾಲದಲ್ಲೇ ವೀರಕಾವ್ಯದ ವೀರಪುರುಷನಂತೆ ಸಮಕಾಲೀನರ ಆದರಾಭಿಮಾನಗಳಿಗೆ ಪಾತ್ರನಾಗಿದ್ದ. ಇವನ ಅಕೃತ್ಯ, ದುಷ್ಕರ್ಮಗಳೂ ಸಾಹಸ ವೀರಕೃತ್ಯಗಳಾಗಿ ರೂಪುಗೊಂಡವು. ಇವನ ಮರಣಾನಂತರ ಪ್ರಕಟವಾದ ಸುಮಾರು 400 ಅಗ್ಗದ ಕಾದಂಬರಿಗಳಿಗೆ ಈತ ಕಥನಾಯಕನಾದ; ಜಾನಪದ ಹಾಡುಗಬ್ಬಗಳ ಕಥಾಪುರುಷನೂ ಆದ. ತಾಮಸ್ ಹಾರ್ಟ್ ಬೆಂಟನ್ ಎಂಬಾತ ರಾಜ್ಯದ ರಾಜಧಾನಿ ಜೆಫರ್‍ಸನ್ ನಗರದ ಹಲವು ಪ್ರಖ್ಯಾತ ಕಟ್ಟಡಗಳ ಗೋಡೆಯ ಮೇಲೆ ಜೆಸೀಯ ಸಾಹಸಗಳನ್ನು ಚಿತ್ರಿಸಿದ್ದಾನೆ.

ಜೆಸೀಯ ಜೀವನಚರಿತ್ರೆಯನ್ನು ಕುರಿತ ಹಲವು ಗ್ರಂಥಗಳು ಹೊರಬಂದವು. ಈತನ ಮಗ ಜೇಮ್ಸ್ ಜೆಸೀ ಇ, 1899ರಲ್ಲಿ ಮೈ ಫಾದರ್ ಎಂಬ ಗ್ರಂಥ ಪ್ರಕಟಿಸಿದ. ಲವ್ ರಾಬರ್ಟಸ್‍ನ (1926), ದಿ ರೈಸ್ ಅಂಡ್ ಫಾಲ್ ಆಫ್ ಜೆಸೀ ಜೇಮ್ಸ್ (1926), ಬ್ರೆಯ್‍ಹಾನ್ ಕಾರ್‍ಲ್ ಡಬ್ಲ್ಯುನ ದಿ ಕಂಪ್ಲೀಟ್ ಅಂಡ್ ಆತೆನ್‍ಟಿಕ್ ಲೈಫ್ ಜೆಸೀ ಜೇಮ್ಸ್ (1953)-ಈ ಗ್ರಂಥಗಳು ಉಲ್ಲೇಖನಾರ್ಹವಾಗಿವೆ.

ರಜತಪರದೆಯ ಮೇಲೆ ಜೆಸೀ ಜೇಮ್ಸ್ ವಿಶ್ವವ್ಯಾಪಿಯಾದ ಖ್ಯಾತಿಗಳಿಸಿದ. ಸುಲಿಗೆ, ದರೋಡೆ ಮುಂತಾದ ದುಷ್ಕøತ್ಯಗಳ ಸಾಹಸಕಾರ್ಯಗಳನ್ನು ನೋಡಿ ನಲಿಯುವ ಪ್ರೇಕ್ಷಕರ ಕಣ್ಣಿಗೆ ಇವನ ಜೀವನ ಕಥೆ ಹಬ್ಬವನ್ನುಂಟುಮಾಡಿತು. ಈತನ ಸಾಹಸಕಾರ್ಯಗಳನ್ನು ಮಾಲೆಮಾಲೆ ಚಿತ್ರಗಳನ್ನಾಗಿಸಿ ಟೆಲಿವಿಷನ್ ತೆರೆಯ ಮೇಲೆ ವರ್ಷವರ್ಷಗಳ ಕಾಲ ಪ್ರದರ್ಶಿಸಿದರು. ಪ್ರಖ್ಯಾತ ಚಲನಚಿತ್ರ ಕಲಾವಿದರು ಈತನ ಪಾತ್ರವನ್ನು ವಹಿಸಿ, ನಟಿಸಿ ಈತನನ್ನು ಜೀವಂತಗೊಳಿಸಿದರು.
ಜೆಸೀ ಜೇಮ್ಸ್ (1939) ಚಿತ್ರದ ಟೈರೋನ್ ಪವರ್, ಬ್ಯಾಡ್ ಮ್ಯಾನ್ಸ್ ಟೆರಿಟೊರಿ(1946) ಚಿತ್ರದ ಲಾರೆನ್ಸ್ ಟಿಯರ್ನಿ, ದಿ ಗ್ರೇಟ್ ಮಿಸೂರಿ ರೈಡ್ (1952) ಚಿತ್ರದ ಮ್ಯಾಕ್‍ಡೊನಾಲ್ಡ್ ಕ್ಯಾರಿ, ಕಾನ್‍ಸಾನ್ ರೈಡರ್ಸ್ (1953) ಚಿತ್ರದ ಆಡ್ ಮರ್ಪಿ, ದಿ ಗ್ರೇಟ್ ಜೆಸೀ ಜೇಮ್ಸ್ ರೈಡ್ (1953) ಚಿತ್ರದ ವಿಲಾರ್ಡ ಪಾರ್ಕರ್, ದಿ ಟ್ರೂ ಸ್ಟೋರಿ ಆಫ್ ಜೆಸೀ ಜೇಮ್ಸ್ (1956) ಚಿತ್ರದ ರಾಬರ್ಟ್ ವ್ಯಗ್ನರ್, ಯಂಗ್ ಜೆಸೀ ಜೇಮ್ಸ್ (1960) ಚಿತ್ರದ ರೇ ಸ್ಟ್ರಿಕ್‍ಲಿನ್-ಇವರು ಜೆಸೀ ಜೇಮ್ಸನ ಪಾತ್ರವನ್ನು ಅಮರಗೊಳಿಸಿದವರಲ್ಲಿ ಸುಪ್ರಖ್ಯಾತರು. ಕ್ರಿಸ್ ಜೋನ್ಸ್ ಟಿ. ವಿ. ತೆರೆಯ ಮೇಲೆ ಜೆಸೀಯನ್ನು ಸುಪರಿಚಿತಗೊಳಿಸಿದ. ಕಳ್ಳಕೂಟದ ನಾಯಕನೊಬ್ಬ ಹೀಗೆ ವಿಶ್ವದಾದ್ಯಂತ ಲಕ್ಷೋಪಲಕ್ಷ ಜನರಿಗೆ ಸುಪರಿಚಿತನಾದುದು ಆಧುನಿಕ ಕಾಲದ ಒಂದು ಅದ್ಭುತ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಆ್ಯನ್ ಬ್ರೌನೆಲ್ ಜೇಮ್ಸ್‌ನ್

ಆ್ಯನ್ ಬ್ರೌನೆಲ್ ಜೇಮ್ಸ್‌ನ್ -	1794-1860, ಐರ್ಲೆಂಡಿನ ಕಲಾವಿಮರ್ಶಕಿ, ಪ್ರಬಂಧಕಾರ್ತಿ.

ಬದುಕು, ಬರಹ 
ತಂದೆ ಬ್ರೌನೆಲ್ ಮರ್ಫಿ ಚಿತ್ರಕಾರ. ಜನನ ಡಬ್ಲಿನ್‍ನಲ್ಲಿ, ಅನಂತರ ತಂದೆತಾಯಿಗಳು ಇಂಗ್ಲೆಂಡಿನಲ್ಲಿ ಬಂದು ನೆಲೆಸಿದರು. 1825ರಲ್ಲಿ ರಾಬರ್ಟ್ ಜೇಮ್ಸನ್ ಎಂಬ ರಾಜಕಾರಣಿಯೊಡನೆ ಈಕೆಯ ವಿವಾಹವಾಯಿತು. ಈತ ಹೆಚ್ಚಿನ ಸಂಪಾದನೆಗಾಗಿ ಕೆನಡಕ್ಕೆ ಹೊರಟುಹೋದ. ಆ್ಯನ್ ಅವನನ್ನು ಹಿಂಬಾಲಿಸಲಿಲ್ಲ. ವಿರಹದ ದುಃಖವನ್ನು ಗ್ರಂಥ ರಚನೆಯಿಂದ ಭರಿಸಿಕೊಂಡಳು. ಡೈರಿ ಆಫ್ ಎನ್ ಆನ್ವೆಯೀ (1826), ಲವ್ಸ್ ಆಫ್ ಪೊಯೆಟ್ಸ್ (1826), ಮೆಮ್ವಾರ್ಸ್ ಆಫ್ ಫೀಮೇಲ್ ಎಂಪರರ್ಸ್ (1831)-ಇವು ಈಕೆಯ ಮುಖ್ಯ ಕೃತಿಗಳು. ಕ್ಯಾರಕ್ಟರಿಸ್ಟಿಕ್ಸ್ ಆಫ್ ಷೇಕ್ಸ್‍ಫಿಯರ್ಸ್ ವಿಮೆನ್ (1832) ಎಂಬ ಗ್ರಂಥ ಈಕೆಗೆ ವಿಮರ್ಶಕಳೆಂಬ ಕೀರ್ತಿ ತಂದಿತು. 1836-38ರಲ್ಲಿ ಕೆನಡಕ್ಕೆ ಭೇಟಿಕೊಟ್ಟು ಎರಡು ವರ್ಷ ಗಂಡನೊಡನೆ ಇದ್ದಳು. ಆಗಲೇ ಆತ ಮೇಯರ್ ಪದವಿಗೆ ಏರಿದ್ದ. ಮರಳಿ ಇಂಗ್ಲೆಂಡಿಗೆ ಬಂದಮೇಲೆ ಚಿತ್ರಕಲೆಯ ವಿಮರ್ಶೆಯಲ್ಲಿ ತೊಡಗಿದಳು. ವಿಂಟರ್ ಸ್ಟಡೀಸ್ ಅಂಡ್ ಸಮ್ಮರ್ ರ್ಯಾಂಬಲ್ಸ್ ಇನ್ ಕೆನಡ (1838) ಗ್ರಂಥ ಕೆನಡ ಭೇಟಿಯ ಫಲ. ಪಬ್ಲಿಕ್ ಪಿಕ್ಚರ್ ಗ್ಯಾಲರೀಸ್ ಆಫ್ ಲಂಡನ್ (1942), ಮೆಮರೀಸ್ ಆಫ್ ಅರ್ಲಿ ಇಟಾಲಿಯನ್ ಪೇಂಟರ್ಸ್ (1945) ಗ್ರಂಥಗಳು ಇವಳ ಚಿತ್ರವಿಮರ್ಶೆಯ ಪ್ರಥಮ ಫಲಗಳು. ಮುಖ್ಯ ಕೃತಿಗಳು ಸೇಕ್ರೆಡ್ ಅಂಡ್ ಲೆಜೆಂಡರಿ ಆರ್ಟ್ (1848), ಲೆಜೆಂಡ್ ಆಫ್ ದಿ ಮೊನ್ಯಾಸ್ಟಿಕ್ ಆರ್ಡರ್ಸ್ (1850), ಲೆಜೆಂಡ್ಸ್ ಆಫ್ ದಿ ಮಡೋನಾ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಮಾರ್ಗರೇಟ್ ಸ್ಟಾರಮ್ ಜೇಮ್ಸ್‌ನ್

ಮಾರ್ಗರೇಟ್ ಸ್ಟಾರಮ್ ಜೇಮ್ಸ್‌ನ್ (1897-1986). ಬ್ರಿಟಿಷ್ ಕಾದಂಬರಿಗಾರ್ತಿ; ವಿಮರ್ಶಕಳೂ ಪ್ರವಾಸಲೇಖಕಿಯೂ ಹೌದು. ವಿಪುಲವಾಗಿ ಬರೆದಿದ್ದಾಳೆ.

ಬದುಕು 
ಜನನ ಯಾರ್ಕ್‍ಷೈರಿನ ವ್ಹಿಟ್‍ಬಿ ಗ್ರಾಮದಲ್ಲಿ, ಪ್ರಾರಂಭದಲ್ಲಿ ಜಾಹೀರಾತು-ಪತ್ರಿಕಾ ವ್ಯವಸಾಯದಿಂದ ಹೆಸರು ಪಡೆದು ಅನಂತರ ಸ್ವತಂತ್ರ ಕಾದಂಬರಿ ಜಗತ್ತಿಗೆ ಪ್ರವೇಶ ಮಾಡಿದಳು.

ಬರಹ 
ಹಡಗು ಕಟ್ಟುವವರ ಮನೆತನದಲ್ಲಿ, ಮುಖ್ಯವಾಗಿ, ಕಳೆದ ಎರಡು ಮಹಾಯುದ್ಧಗಳ ಪರಿಣಾಮ ಮಧ್ಯಮವರ್ಗೀಯ ಗೃಹ್ಯಜೀವನದ ನೀತಿ-ನಡತೆಗಳನ್ನು ಹೇಗೆ ಬದಲಾಯಿಸಿತೆಂಬ ವಸ್ತು ಇವಳ ಕಾದಂಬರಿಗಳಿಗೆ ಸ್ಪೂರ್ತಿಕೊಟ್ಟಿದೆ. ಜೊತೆಗೆ ಸಮುದ್ರಯಾನದ ನಿಕಟಪರಿಚಯ ಇವಳ ಕಾದಂಬರಿಗಳಲಿ ಪ್ರಯಾಣ-ಸ್ಥಾನ ಪಲ್ಲಟಗಳ ಹಿನ್ನೆಲೆ ಒದಗಿಸಿದೆ. ಲೀಡ್ಸ್ ವಿಶ್ವವಿದ್ಯಾಲಯದಲ್ಲಿ ಇವಳಿಗೆ ಎಂ.ಎ. ವರೆಗೆ ಶಿಕ್ಷಣ ದೊರಕಿತು. ಅನಂತರ ಇವಳ ಲೇಖನಕಲೆಗಾಗಿ ಅದೇ ವಿಶ್ವವಿದ್ಯಾಲಯ ಡಿ.ಲಿಟ್, ಪದವಿಯನ್ನು ದಯಪಾಲಿಸಿತು. ಇವಳ ಮೊದಲ ಮೂರು ಕಾದಂಬರಿಗಳ ಒಕ್ಕೂಟದ ಹೆಸರು ದಿ ಟ್ರಯಂಫ್ ಆಫ್ ಟೈಮ್. ಇದರಲ್ಲಿ ದಿ ಲವ್ಲಿ ಷಿಷ್ (1927), ದಿ ವಾಯೆಜ್ ಹೋಂ (1930), ಎ ರಿಚರ್ ಡಸ್ಟ್ (1931)-ಎಂಬ ಕಾದಂಬರಿಗಳು ಸಮಾವೇಶಗೊಂಡಿದ್ದು, ಮೇರಿ ಹಾರ್ವೆ ಎಂಬ ಪಾತ್ರದ ಮನಃಸ್ಥಿತಿಯ ಪಲ್ಲಟಗಳನ್ನು ಬಣ್ಣಿಸುತ್ತದೆ. ತನಗೆ ಚಿರಪರಿಚಿತವೆನಿಸಿದ್ದ ಹಡಗು ಕಟ್ಟುವ ಜನರ ಜೀವನವನ್ನಿಲ್ಲಿ ಈಕೆ ಹೃದಯಂಗಮವಾಗಿ ಚಿತ್ರಿಸಿದ್ದಾಳೆ. ಮೇರಿ ಹಾರ್ವೆಯ ಮೊಮ್ಮಗ ಹಾರ್ವೆ ರಸಲೆ ಎಂಬ ಪಾತ್ರ ಕೇಂದ್ರವಾಗಿರುವ ಇನ್ನೊಂದು ಕಾದಂಬರಿತ್ರಯದಲ್ಲಿ ದಟ್ ವಾಸ್ ಯೆಸ್ಟರ್‍ಡೇ (1932), ಕಂಪನಿ ಪರೇಡ್ (1934), ಲವ್ ಎನ್ ವಿಂಟರ್ (1935) ಸೇರಿವೆ. ದಿ ಗ್ರೀನ್ ಮ್ಯಾನ್ (1952) ಎಂಬುದು 1930-45ರ ಮಧ್ಯದ ಗೃಹಜೀವನವನ್ನು ಚಿತ್ರಿಸುತ್ತದೆ. ಇದರಲ್ಲಿ ಎರಡನೆಯ ಮಹಾಯುದ್ಧದ ಪಡಿನೆಳಲು ಕಾಣುತ್ತದೆ. ದಿ ಆರ್ಲಿ ಲೈಫ್ ಸ್ಟೀಫನ್ ಹಿಂಡ್ ಎಂಬುದು ಒಬ್ಬ ವ್ಯಕ್ತಿಯ ಚಾರಿತ್ರ್ಯ ಸೃಷ್ಟಿಯ ಸೂಕ್ಷ್ಮ ಚಿತ್ರಣ. ಇವಳು ಮೂವತ್ತಾರಕ್ಕೂ ಹೆಚ್ಚು ಗ್ರಂಥಗಳನ್ನು ರಚಿಸಿದ್ದಾಳೆ. ಮಾಡರ್ನ್ ಡ್ರಾಮ ಇನ್ ಯೂರೋಪ್ (1920), ದಿ ರೈಟರ್ಸ್ ಸಿಚುಯೇಷನ್ (1950)-ಇವು ಇವಳ ವಿಮರ್ಶಾತ್ಮಕಗ್ರಂಥಗಳು. ಇಷ್ಟಲ್ಲದೆ ಈಕೆ ಫುಲ್ ಸರ್ಕಲ್ (1928) ಎಂಬ ಏಕಾಂಕ ನಾಟಕವನ್ನೂ ನೋ ಟೈಂ ಲೈಕ್ ದಿ ಪ್ರೆಸೆಂಟ್ (1933) ಎಂಬ ಆತ್ಮಕಥೆಯನ್ನೂ ಬರೆದಿದ್ದಾಳೆ. ಪಿ.ಇ.ಎನ್. ಸಂಸ್ಥೆಯ ಮುಖಾಂತರ ಈಕೆ ಯೂರೋಪಿನಲ್ಲಿ ಹಿಂಸೆಗೀಡಾದ ಲೇಖಕರ ಸೇವೆಮಾಡಿದಳು.

ಕಾದಂಬರಿಗಾರ್ತಿ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರಿಚರ್ಡ್ ಅಡಾಲ್ಫ್‌ ಝಿಗ್ಮಾಂಡಿ

ರಿಚರ್ಡ್ ಅಡಾಲ್ಫ್‌ ಝಿಗ್ಮಾಂಡಿ (1865-1929). ಆಸ್ಟ್ರೋ ಜರ್ಮನ್ ರಸಾಯನವಿಜ್ಞಾನಿ. ಕಲಿಲ ರಸಾಯನದಲ್ಲಿ ಮೂಲ ಸಂಶೋಧನೆ ನಡೆಸಿದ್ದಕ್ಕಾಗಿ 1925ನೆಯ ಇಸವಿಯಲ್ಲಿ ರಸಾಯನ ವಿಭಾಗದ ನೊಬೆಲ್ ಪಾರಿತೋಷಿಕ ಲಭಿಸಿತು.

ಬದುಕು ಮತ್ತು ಸಾಧನೆ 
ಜನನ, ವಿಯನ್ನ (ಆಸ್ಟ್ರಿಯ), 1 ಏಪ್ರಿಲ್ 1865 ; ಮರಣ, ಗಟಿಂಗೆನ್ (ಜರ್ಮನಿ), 24 ಸೆಪ್ಟೆಂಬರ್ 1929.  

ಜಿಗ್‍ಮಾಂಡಿ 1889ರಲ್ಲಿ ಮ್ಯೂನಿಕ್ ವಿಶ್ವವಿದ್ಯಾಲಯದಿಂದ ಪಿಎಚ್.ಡಿ. ಪದವಿಯನ್ನು ಗಳಿಸಿ, ಬರ್ಲಿನ್ ಮತ್ತು ಗ್ರಾಜ್ ನಗರಗಳಲ್ಲಿ ಸಂಶೋಧನಾ ಸಹಾಯಕನಾಗಿ ಕೆಲಸ ಮಾಡಿದ.  ಜೇನಾ ನಗರದಲ್ಲಿರುವ ಷಾಟ್ ಮತ್ತು ಜೆನೋಸ್ಸನ್ ಗಾಜಿನ ಕಂಪನಿಯಲ್ಲಿ ನೌಕರಿಗೆ ಸೇರಿದ (1898). ಇಲ್ಲಿದ್ದಾಗಲೇ ಜಿಗ್‍ಮಾಂಡಿಗೆ ಕಲಿಲ ಚಿನ್ನದಿಂದ ಪದ್ಮರಾಗ ಗಾಜಿನ ಉತ್ಪತ್ತಿಯಲ್ಲಿ ಆಸಕ್ತಿ ಹುಟ್ಟಿತು.  ಆಗಲೇ ಅವನು ಸೂಕ್ಷ್ಮದರ್ಶಕದಲ್ಲೂ ಕಾಣಲಸಾಧ್ಯವಾದ ಚಿನ್ನದ ನಿಲಂಬಕ (ಸಸ್ಪೆಂಡೆಡ್) ಮತ್ತು ಸಾಲ್‍ಗಳನ್ನು ಕಂಡು ಹಿಡಿದದ್ದು. ಚಿನ್ನದ ನಿಲಂಬಕ ಕಣಗಳು ಬೇರ್ಪಡಿಸಲ್ಪಟ್ಟಿರುವುದು ಅವುಗಳಲ್ಲಿರುವ ವಿದ್ಯುದಾವೇಶದಿಂದ ಎಂದು ಈತ ಆಗ ಪ್ರತಿಪಾದಿಸಿದ ತತ್ತ್ವ ಸರ್ವಸಾಮಾನ್ಯವಾಗಿ ಒಪ್ಪಿಗೆ ಪಡೆದಿದೆ. ಜೇನಾದಲ್ಲಿನ ಜೈಸ್ ಕಂಪನಿಯನ್ನು ಜಿಗ್‍ಮಾಂಡಿ ಸೇರಿದ ಬಳಿಕ ಸಿಡನ್‍ಟಾಫ್ ಎಂಬಾತನ ಜೊತೆಯಲ್ಲಿ ಸಂಶೋಧನೆ ನಡೆಸಿ ಅತಿಸೂಕ್ಷ್ಮದರ್ಶಕವನ್ನು (ಅಲ್‍ಟ್ರಾಮೈಕ್ರೊಸ್ಕೋಪ್) ಉಪಜ್ಞಿಸಿದ.   ಅತಿಸೂಕ್ಷ್ಮದರ್ಶಕವನ್ನು ಬಳಸಿ ದ್ರಾವಣವೊಂದರ ದತ್ತಗಾತ್ರದಲ್ಲಿರುವ ಕಲಿಲ ಕಣಗಳನ್ನು ಎಣಿಕೆ ಮಾಡಿ ಪರೋಕ್ಷವಾಗಿ ಅವುಗಳ ಪ್ರಮಾಣವನ್ನು ಅಂದಾಜು ಮಾಡಬಹುದೆಂದು ಜಿಗ್‍ಮಾಂಡಿ ತೋರಿಸಿಕೊಟ್ಟ. ಇದರಿಂದ ಭೌತದ್ರವ್ಯದ ಅಂಗವೊಂದಾದ ಕಲಿಲಗಳ ಕ್ರಮಬದ್ಧ ಅನ್ವೇಷಣೆ ಮತ್ತು ಕಲಿಲ ದ್ರಾವಣಗಳು, ಹೊಗೆ, ಮಂಜು, ನೊರೆ, ಪೊರೆ ಮುಂತಾದವುಗಳ ತಾತ್ವಿಕ ಹಾಗೂ ಪ್ರಾಯೋಗಿಕ ಪ್ರಯೋಜನೆಗಳ ಅನ್ವೇಷಣೆ ಪ್ರಾರಂಭವಾಯಿತು.  ದ್ರಾವಣವೊಂದರ-ಬಣ್ಣ ಅದರಲ್ಲಿರುವ ವಿಲೇಯಕದ ಕಲಿಲ ಕಣದ ಅಳತೆಯ ಮೇಲೆ ಅವಲಂಬಿಸಿರುವುದು, ರಕ್ಷಕ ಕಲಿಲಗಳು, ವಿದ್ಯುದ್ವಿಚ್ಛೇದ್ಯಗಳಿಂದ (ಎಲೆಕ್ಟ್ರೊಲೈಟ್ಸ್ ) ಕಲಿಲಗಳು ಗರಣಿ ಕಟ್ಟುವಿಕೆ (ಕೊಎಗ್ಯುಲೇಷನ್), ದ್ರಾವಣಗಳಲ್ಲಿನ ಬ್ರೌನಿಯನ್ ಚಲನೆ ಮುಂತಾದ ವಿಷಯಗಳನ್ನು ಜಿಗ್‍ಮಾಂಡಿ ಕೂಲಂಕಷವಾಗಿ ಅಧ್ಯಯನ ಮಾಡಿದ. ಹೀಗೆ ಈತ ಸುಮಾರು 30 ವರ್ಷಗಳ ಕಾಲ ಕಲಿಲ ಕ್ಷೇತ್ರದ ಅನ್ವೇಷಣೆಯಲ್ಲಿ ಅವಿಶ್ರಾಂತವಾಗಿ ತೊಡಗಿ ಈ ಕ್ಷೇತ್ರದ ಒಬ್ಬ ಮಾನ್ಯನಾಯಕನೆನ್ನಿಸಿಕೊಂಡ. ಈತನ ಸಂಶೋಧನೆಗಳ ನಿರ್ಧಾರಗಳು ಜೀವರಸಾಯನ ವಿಜ್ಞಾನ, ಏಕಾಣು ವಿಜ್ಞಾನ ಮತ್ತು ಭೂಭೌತವಿಜ್ಞಾನಗಳ ಹಲವಾರು ಸಮಸ್ಯೆಗಳನ್ನು ಬಿಡಿಸಿವೆ.
ನೊಬೆಲ್ ಪ್ರಶಸ್ತಿ ಪುರಸ್ಕೃತರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವಿಜ್ಞಾನಿಗಳು
ಫರ್ಡಿನಂಡ್ ಝಿರ್ಕೆಲ್

ಫರ್ಡಿನಂಡ್ ಝಿರ್ಕೆಲ್ (1838-1912). ಜರ್ಮನಿಯ ಸುಪ್ರಸಿದ್ಧ ಭೂ, ಖನಿಜ ಮತ್ತು ಶಿಲಾವಿಜ್ಞಾನಿ.

ಬದುಕು 
1838ರ ಮೇ ತಿಂಗಳ 20ರಂದು ಬಾನ್ ನಗರದಲ್ಲಿ ಜನನ. ಅಲ್ಲಿಯ ವಿಶ್ವವಿದ್ಯಾಲಯವನ್ನು 1855ರಲ್ಲಿ ಪ್ರವೇಶಿಸಿ ಗಣಿ ಎಂಜಿನಿಯರ್ ಆಗುವ ಉದ್ದೇಶದಿಂದ ಖನಿಜ ಮತ್ತು ರಸಾಯನ ವಿಜ್ಞಾನಗಳನ್ನು ಅಭ್ಯಸಿಸಿದ. 1859-1860ರ ಅವಧಿಯಲ್ಲಿ ಫಾರೋದ್ವೀಪಗಳನ್ನೂ ಐಸ್‍ಲೆಂಡ್, ಇಂಗ್ಲೆಂಡ್ ಮತ್ತು ಸ್ಕಾಟ್‍ಲೆಂಡುಗಳನ್ನೂ ಸಂದರ್ಶಿಸಿದ. ಐಸ್‍ಲೆಂಡಿನಲ್ಲಿ ತಾನು ನಡೆಸಿದ ಪರಿಶೀಲನೆಯನ್ನು ಆಧರಿಸಿ ಮಹಾ ಪ್ರಬಂಧವೊಂದನ್ನು ಬರೆದು ಬಾನ್ ವಿಶ್ವವಿದ್ಯಾಲಯದಿಂದ ಪಿಎಚ್.ಡಿ. ಪದವಿಯನ್ನುಗಳಿಸಿದ (1861). ಪ್ರಾರಂಭದಲ್ಲಿ ಕೆಲಕಾಲ ವಿಯೆನ್ನಾದಲ್ಲಿ ಭೂ ಮತ್ತು ಖನಿಜ ವಿಜ್ಞಾನಿಗಳ ಅಧ್ಯಾಪಕನಾಗಿ ಕೆಲಸಮಾಡಿ 1863ರಲ್ಲಿ ಲೆಂಬರ್ಗ್ ವಿಶ್ವವಿದ್ಯಾಲಯದಲ್ಲಿ ಭೂ ಮತ್ತು ಖನಿಜ ವಿಜ್ಞಾನಿಗಳ ಪ್ರೊಫೆಸರ್ ಹುದ್ಧೆಗೆ ನೇಮಕಗೊಂಡ.  ಅನಂತರ 1868 ಮತ್ತು 1870ರಲ್ಲಿ ಅನುಕ್ರಮವಾಗಿ ಕೀಲ್ ಮತ್ತು ಲೀಪ್‍ಜಿಗ್ ವಿಶ್ವವಿದ್ಯಾಲಯಗಳ ಪ್ರಾಚಾರ್ಯ ಸ್ಥಾನವನ್ನು ಪಡೆದ. 1909ರಲ್ಲಿ ಸೇವೆಯಿಂದ ವಿಶ್ರಾಂತನಾಗಿ ಬಾನ್‍ಗೆ ಮರಳಿದ. 1912ರ ಜೂನ್ 11ರಂದು ತನ್ನ ಹುಟ್ಟೂರಿನಲ್ಲಿಯೇ ಮರಣಹೊಂದಿದ.

ಸಾಧನೆ 
ಝಿರ್ಕೆಲನು ಸೂಕ್ಷ್ಮದರ್ಶಕೀಯ ಶಿಲಾವಿಜ್ಞಾನದ (ಮೈಕ್ರಾಸ್ಕೋಪಿಕ್ ಪೆಟ್ರೊಗ್ರಫಿ) ತಾಂತ್ರಿಕ ಜ್ಞಾನವನ್ನು ಪಡೆಯುವುದಕ್ಕಿಂತ ಮುನ್ನ ಲೆಹರ್ ಬುಕ್ ಡೆರ್ ಪೆಟ್ರ್ರೊಗ್ರಫಿ ಎಂಬ ಗ್ರಂಥವನ್ನು ಬರೆದು ಪ್ರಕಟಿಸಿದ. 1868ರಲ್ಲಿ ಇಂಗ್ಲೆಂಡನ್ನು ಪುನಃ ಸಂದರ್ಶಿಸಿದಾಗ ಸಾರ್ಬಿಯಿಂದ ಈ ಹೊಸ ತ್ರಾಂತ್ರಿಕ ಜ್ಞಾನವನ್ನು ಕಲಿತು, “ಯೂಬರ್ ದಿ ಮೈಕ್ರಾಸ್ಕೋಪಿಶೆ ಜುಸಾಮೆನ್‍ಸೆಟ್‍ಜುಂಗ್ ಉಂಟ್‍ಸ್ಟ್ರಕ್ಚರ್ ಡೆರ್ ಬೆಸಾಲ್ಟ್‍ಗೆಸ್ಟೈನ್” ಎಂಬ ಬಹುಮುಖ್ಯ ಕೃತಿಯನ್ನು 1870ರಲ್ಲಿ ಪ್ರಕಟಿಸಿ ತನ್ನ ಗುರುವಾದ ಸಾರ್ಬಿಗೆ ಅರ್ಪಿಸಿದ.  ಇವನಿಗಿಂತಲೂ ಪೂರ್ವದಲ್ಲಿ ಸೂಕ್ಷ್ಮದರ್ಶಕೀಯ ಶಿಲಾವಿಜ್ಞಾನದಲ್ಲಿ ಸಾರ್ಬಿ, ಓಶೌಟ್ಜ್, ಫಾಮ್‍ರಾಥ್ ಮುಂತಾದ ವಿಜ್ಞಾನಿಗಳು ಸಂಶೋಧನೆ ನಡೆಸಿದ್ದರೂ ಈ ವಿಶಿಷ್ಟ ಬಗೆಯ ತಾಂತ್ರಿಕ ಜ್ಞಾನಕ್ಕೆ ಭೂವಿಜ್ಞಾನದಲ್ಲಿ ಒಂದು ಮಹತ್ತ್ವದ ಸ್ಥಾನವನ್ನು ದೊರಕಿಸಿಕೊಟ್ಟ ಶ್ರೇಯಸ್ಸು ಝಿರ್ಕೆಲ್‍ಗೆ ಸಲ್ಲುತ್ತದೆ.  1873ರಲ್ಲಿ ಪ್ರಕಟಗೊಂಡ “ಮೈಕ್ರಾಸ್ಕೋಪಿಶೆ ಬೆಶಾಫೆನ್ ಹೈತ್‍ದರ್ ಮಿನ್‍ರಾಲಿಯನ್ ಉಂಟ್ ಗೆಸ್ಟೈನ್” ಎಂಬ ಈತನ ಕೃತಿಯ ಮೂಲಕ ಈ ನವೀನ ಜ್ಞಾನ ಎಲ್ಲರಿಗೂ ಲಭ್ಯವಾಯಿತು. “ಗಿಯೊಲೊಗಿಶೆ ಶ್ಕಿಟ್ಜೆ ಫಾನ್ ಡೆರ್ ವೆಸ್ಟ್‍ಕುಸ್ಟೆ ಸ್ಕಾಟಲ್ಯಾಂಡ್ಸ್” ಎಂಬ ಕೃತಿಯಲ್ಲಿ ಆರಾನ್ ನಡುಗಡ್ಡೆಯಲ್ಲಿಯ ಹಲವು ಬಗೆಯ ಶಿಲಾಸಮುದಾಯಗಳ ಸೂಕ್ಷ್ಮದರ್ಶಕೀಯ ಗುಣಗಳನ್ನು ಮೊದಲ ಬಾರಿಗೆ ಝಿರ್ಕೆಲ್ ವಿವರಿಸಿದ್ದಾನೆ (1871). ಕ್ಲೇರೆನ್ಸೆ ಕೀಂಗ್ ಎಂಬಾತ ಝಿರ್ಕೆಲ್‍ನನ್ನು ಪಶ್ಚಿಮ ಅಮೆರಿಕ ಸಂಯುಕ್ತಸಂಸ್ಥಾನಗಳ 40ನೆಯ ಅಕ್ಷಾಂಶ ಶಿಲಾಸಮುದಾಯಗಳನ್ನು ವಿವರಿಸುವುದಕ್ಕಾಗಿ ನೇಮಿಸಿದ. ಝಿರ್ಕೆಲ್ ಬರೆದ ಮೈಕ್ರಾಸ್ಕೋಪಿಕ್ ಪೆಟ್ರೊಗ್ರಫಿ ಎಂಬ ವರದಿ ಈ ಹೊಸ ಜ್ಞಾನವನ್ನು ಅಮೆರಿಕನ್‍ರಿಗೆ ಪರಿಚಯ ಮಾಡಿಕೊಟ್ಟಿತು.

ಝಿರ್ಕೆಲ್ ತನ್ನ ಲೆಹರ್ ಬುಕ್‍ನ್ನು ಹೊಸ ಅನುಭವ ಹಾಗೂ ಜ್ಞಾನದ ಹಿನ್ನೆಲೆಯಲ್ಲಿ ತಿದ್ದಿ, ಅಭಿವೃದ್ಧಿಗೊಳಿಸಿ, ಹೊಸ ಅವೃತ್ತಿಯನ್ನು ಪ್ರಕಟಿಸಿದ (1895-94). ಈ ಗ್ರಂಥ ಅಭಿಜಾತ ಕೃತಿಯೆಂದು ಪರಿಗಣಿತವಾಯಿತು. ಇವನು ಅಗ್ನಿಜನ್ಯ (ಇಗ್ನಿಯಸ್) ಶಿಲೆಗಳನ್ನು ಸಪ್ತವರ್ಗಗಳಾಗಿ ವರ್ಗೀಕರಿಸಿದ. ಪ್ರತಿಯೊಂದು ವರ್ಗವನ್ನೂ ಸಮಕಣರಚನೆಯುಳ್ಳ ಮತ್ತು ಪಾರ್ಫಿರಿ ಹಾಗೂ ಗ್ಲಾಸಿ ಶಿಲೆಗಳೆಂದು ಎರಡು ಭಾಗಗಳಲ್ಲಿ ವಿಭಾಗಿಸಿದ. ಅವನ ವರ್ಗೀಕರಣದಲ್ಲಿ ಕೆಲವು ನ್ಯೂನತೆಗಳಿದ್ದರೂ ಆಗಿನ ಕಾಲದ ಗಮನಾರ್ಹವಾದ ಕೃತಿಗಳಲ್ಲಿ ದಿ ಸ್ಟ್ರಕ್ಚರ್ ಡೆರ್ ವೆರಿಯೋಲೈಟ್ (1875). ಲಿಮೈತ್ ಅವುಸ್ ಡೆರ್ ವೆಲ್ಲಿ ದಿ ಲೆಸ್‍ಪೊನ್ನೆ (1979), ಊಬರ್ ಡೆನ್ ಜಿರ್‍ಕಾನ್ (1880) ಎಂಬುವು ಪ್ರಮುಖ ಕೃತಿಗಳು.

ಸುಪ್ರಸಿದ್ಧ ಶಿಲಾ ವಿಜ್ಞಾನಿಗಳಾದ ಕ್ರಾಸ್, ವಾಶಿಂಗ್ಟನ್, ಪೈನ್‍ಶೆಂಕ್ ಮತ್ತು ವಾನ್‍ವುಲ್ಫ್ ಇವನ ವಿದ್ಯಾರ್ಥಿಗಳು.

ವಿಜ್ಞಾನಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಮಾನ್ವೆಲ್ ಟಾಮಾಯೊ ಇ ಬೊಯಸ್

ಮಾನ್ವೆಲ್ ಟಾಮಾಯೊ ಇ ಬೊಯಸ್ (1829-1898). 19ನೆಯ ಶತಮಾನದ ಸ್ಪೇನಿನ ಪ್ರಸಿದ್ಧ ನಾಟಕಕಾರರಲ್ಲಿ ಒಬ್ಬ. 
ತಾಯಿ ಜಾಕ್ವಿನಾ ಬೊಯಸ್ ಸುಪ್ರಸಿದ್ಧ ನಟಿಯಾಗಿದ್ದುದರಿಂದ ಈತನಿಗೂ ಮತ್ತು ರಂಗಭೂಮಿಗೂ ನಿಕಟಸಂಬಂಧವಿತ್ತು.

ನಾಟಕಗಳು 
ಈತನ ಅಚ್ಚಾದ ಮೊದಲ ನಾಟಕಗಳೆಂದರೆ ಷಿಲರ್‍ನನ್ನು ಆದರಿಸಿ ಬರೆದ ಜ್ವಾನ ಡಿ ಆರ್ಕೊ (1847) ಮತ್ತು ಏಂಜಲ (1852). ವರ್ಜೀನಿಯ (1853) ಎಂಬ ಕೃತಿ ಆಲ್‍ಫಿಯರಿಯ ಶೈಲಿಯಲ್ಲಿ ರಚಿಸಿದ ನಾಟಕೀಯ ಪ್ರಬಂಧ. ಈತನ ಲ ಲೋಕುರ ಡಿ ಅಮೊರ್ (1855) ನಾಟಕ ಈತನನ್ನು ಸ್ಪೇನಿನ ಹಿರಿಯ ಮಟ್ಟದ ನಾಟಕಕಾರನನ್ನಾಗಿ ಮಾಡಿತು. ಹಿಜ ಇ ಮೇದ್ರೆ (1855) ಎಂಬ ಈತನ ಮತ್ತೊಂದು ನಾಟಕ ಯಶಸ್ವಿಯಾಗಲಿಲ್ಲ. ಲ ಬೋಲ ಡಿ ನಯೀವ್ (1856) ಎಂಬ ರೂಪಕ ಈತನ ಶ್ರೇಷ್ಠ ಕೃತಿ ಎನಿಸಿದೆ. ಅನಂತರ ಕೆಲವು ವರ್ಷಗಳು ಹಣಕಾಸಿನ ಬಿಗಿಯಿಂದಾಗಿ ಟಾಮಾಯೊ ಸ್ವತಂತ್ರ ಕೃತಿಗಳ ರಚನೆಯನ್ನು ಬದಿಗೊತ್ತಿ ಲಿಯಾನ್ ಲಾಯ, ಜೂಲ್ಸ್ ಸ್ಯಾಂಡೊ ಮತ್ತು ಎಮಿಲಿ ಓಜ್ಯಾಯೆರನ್ನು ಆಧರಿಸಿ ಕೃತಿಗಳನ್ನು ರಚಿಸಬೇಕಾಯಿತು. ಈ ಸಮಯದಲ್ಲಿ ಈತ ರಚಿಸಿದ ಏಕೈಕ ಸ್ವತಂತ್ರ ಕೃತಿ ಲಾನ್ಸೆಸ್ ಡಿ ಆನರ್ (1863), ಇದು ಬಹುವಾಗಿ ಸಾರ್ವಜನಿಕರ ವಿವಾದಕ್ಕೊಳಗಾದ ಕೃತಿ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ನಾಟಕಕಾರರು
ತೋಸಾ ಮೈದಾನ್

ತೋಸಾ ಮೈದಾನ್ ಜಮ್ಮು ಮತ್ತು ಕಾಶ್ಮೀರದಲ್ಲಿರುವ ಒಂದು ಪ್ರವಾಸಿ ತಾಣ ಹಾಗೂ ಗಿರಿಧಾಮವಾಗಿದೆ. ಈ ಹೆಸರು ಪ್ಞೂಛ್ ಕಣಿವೆಯಿಂದ ಕಾಶ್ಮೀರ ಕಣಿವೆಯೊಳಗಿನ ಐತಿಹಾಸಿಕ ತೋಸಾ ಮೈದಾನ್ ಮಾರ್ಗವನ್ನು ಕೂಡ ಗುರುತಿಸುತ್ತದೆ. ಘಜ್ನಿಯ ಮಹಮೂದ್ ಮತ್ತು ಸಿಖ್ ದೊರೆ ರಂಜೀತ್ ಸಿಂಗ್ ಈ ಮಾರ್ಗದ ಮೂಲಕ ಕಾಶ್ಮೀರ ಕಣಿವೆಯ ಮೇಲೆ ಆಕ್ರಮಣ ಮಾಡಲು ಪ್ರಯತ್ನಿಸಿದರು.

ಹುಲ್ಲುಗಾವಲು 
ದಟ್ಟವಾದ ಕಾಡುಗಳಿಂದ ಸುತ್ತುವರಿಯಲ್ಪಟ್ಟಿರುವ ತೋಸಾ ಮೈದಾನ್ ಹುಲ್ಲುಗಾವಲು ಪೀರ್ ಪಂಜಾಲ್ ಶ್ರೇಣಿಯ ಬುಡದಿಂದ ಸ್ವಲ್ಪ ದೂರದಲ್ಲಿದೆ.

ತೋಸಾ ಮೈದಾನ್ ಅದರ ಸುತ್ತಮುತ್ತಲಿನ ಪ್ರದೇಶಗಳ ಪೈಕಿ ಅತಿದೊಡ್ಡ ಹುಲ್ಲುಗಾವಲಾಗಿದ್ದು 3 ಮೈಲಿ ಉದ್ದ ಮತ್ತು 1.5 ಮೈಲಿ ಅಗಲವಾಗಿದೆ. ಆಕಾಶವನ್ನು ಮುಟ್ಟುವ ದೇವದಾರುಗಳು ಈ ಹುಲ್ಲುಗಾವಲಿಗೆ ಬೇಲಿ ಹಾಕಿದಂತಿವೆ ಮತ್ತು ಬೇಸಿಗೆಯಲ್ಲಿ ಹಸಿರು ಹಾಸಿನ ನೋಟವನ್ನು ನೀಡುತ್ತವೆ. ಬೇಸಿಗೆಯಲ್ಲಿ, ಗುಜ್ಜರ್ ಸಮುದಾಯದ ಶಿಬಿರಗಳು ಮತ್ತು ಕುರುಬರು ತಮ್ಮ ಮೇಯುವ ಕುರಿಗಳೊಂದಿಗೆ ಹುಲ್ಲುಗಾವಲುಗಳಲ್ಲಿ ಬಂದಾಗ ಒಂದು ವಿಚಿತ್ರವಾದ ಚಿತ್ರವು ಪ್ರಸ್ತುತವಾಗುತ್ತದೆ. ಅಲ್ಲದೆ, ಕಾಡು ಹೂವುಗಳ ಸುವಾಸನೆಯು ಇಡೀ ಪರಿಸರವನ್ನು ಉಲ್ಲಾಸಗೊಳಿಸುತ್ತದೆ.

ಇತಿಹಾಸ 
ಕಾಶ್ಮೀರ ಕಣಿವೆಯೊಳಗೆ ಬರುವ ತೋಸಾ ಮೈದಾನ್ ಮಾರ್ಗವು ಶ್ರೀನಗರದ ಲೋಹಾರಾ ರಾಜವಂಶದ (ಕ್ರಿ.ಶ. 1003-1320) ಕಾಲದಲ್ಲಿ ಹೆಚ್ಚಿನ ಪ್ರಾಮುಖ್ಯವನ್ನು ಪಡೆದುಕೊಂಡಿತ್ತು. ಇದು ಕಲ್ಹಣನ ರಾಜತರಂಗಿಣಿ ಯ ಕೊನೆಯ ಎರಡು ಪುಸ್ತಕಗಳಲ್ಲಿನ ಪುನರಾವರ್ತಿತ ಉಲ್ಲೇಖದಿಂದ ಸ್ಪಷ್ಟವಾಗುತ್ತದೆ. ಸಂಗ್ರಾಮರಾಜನು ಈ ವಂಶದ ಮೊದಲ ಪೂರ್ಣ ಪ್ರಮಾಣದ ಅರಸನಾಗಿದ್ದನು. ಇವನ ಆಳ್ವಿಕೆಯಲ್ಲಿ, ಘಜ್ನಿಯ ಮಹ್ಮದ್ ತೋಸಾ ಮೈದಾನ್ ಮಾರ್ಗದ ಮೂಲಕ ಕಾಶ್ಮೀರವನ್ನು ಆಕ್ರಮಿಸಲು ಪ್ರಯತ್ನಿಸಿದನು, ಒಮ್ಮೆ 1003 ರಲ್ಲಿ ಮತ್ತು ಇನ್ನೊಂದು ಬಾರಿ 1021 ರಲ್ಲಿ. ಎರಡೂ ಸಂದರ್ಭಗಳಲ್ಲಿ, ಆತನನ್ನು ಲೋಹಾರಾ ಕೋಟೆಯು ತಡೆಗಟ್ಟಿತು. ಮಹಮೂದ್ ಕೋಟೆಯನ್ನು ವಶಪಡಿಸಿಕೊಳ್ಳಲು ಸಾಧ್ಯವಾಗಲಿಲ್ಲ. ಎರಡನೇ ಬಾರಿ, ಭಾರೀ ಹಿಮಪಾತದಿಂದಾಗಿ ಅವರು ಸಂವಹನಗಳ ಅಡ್ಡಿಗೂ ಒಳಗಾದರು.

ಈ ಮಾರ್ಗದ ಮೂಲಕ ಚುರುಕಾದ ವ್ಯಾಪಾರವನ್ನು ನಡೆಸಲಾಗುತ್ತಿತ್ತು ಎಂದು ಅಲ್ ಬೆರುನಿ ಹೇಳಿದ್ದಾನೆ.

ಮೊಘಲರ ಆಳ್ವಿಕೆಯ ನಂತರ ಈ ಮಾರ್ಗದ ಪ್ರಾಮುಖ್ಯವು ಕುಸಿಯಿತು, ಈ ಸಮಯದಲ್ಲಿ ಪೀರ್ ಪಂಜಾಲ್ ಕಣಿವೆಮಾರ್ಗವನ್ನು ಚಕ್ರಾಧಿಪತ್ಯದ ರಸ್ತೆಯಾಗಿ ಅಭಿವೃದ್ಧಿಪಡಿಸಲಾಯಿತು. ಹಾಗಿದ್ದರೂ, ಸಿಖ್ ಸಾಮ್ರಾಜ್ಯದ ಮಹಾರಾಜ ರಂಜಿತ್ ಸಿಂಗ್ 1814 ಮತ್ತು 1819 ರಲ್ಲಿ ತೋಸಾ ಮೈದಾನ್ ಮಾರ್ಗದ ಮೂಲಕ ಕಾಶ್ಮೀರವನ್ನು ಎರಡು ಬಾರಿ ಆಕ್ರಮಣ ಮಾಡಲು ಪ್ರಯತ್ನಿಸಿದನು. ಮೊದಲ ಬಾರಿಗೆ, ಅವನ ಸೈನ್ಯವನ್ನು ಎರಡು ಪಡೆಗಳಾಗಿ ವಿಭಜಿಸಲಾಯಿತು, ಒಂದು ಪೀರ್ ಪಂಜಾಲ್ ಕಣಿವೆಮಾರ್ಗ ಮತ್ತು ಇನ್ನೊಂದು ತೋಸಾ ಮೈದಾನ್ ಹುಲ್ಲುಗಾವಲಿನ ಮೇಲೆ ದಾಳಿ ಮಾಡಿತು. ಹುಲ್ಲುಗಾವಲಿನಲ್ಲಿ, ರಂಜಿತ್ ಸಿಂಗ್‍ನನ್ನು ದುರಾನಿ ರಕ್ಷಣಾದಳವು ತಡೆಯಿತು.

ಉಲ್ಲೇಖಗಳು

ಗ್ರಂಥಸೂಚಿ

ಹೆಚ್ಚಿನ ಓದಿಗೆ 
 Tosa Maidan: A Photo Essay, Kashmir Life, 12 October 2013.
 Places to visit in Kashmir, Kashmir Mountain Adventures, 2 May 2018.
 Mohammad Ashraf, Kashmir's Historic Routes Need to Be Turned Into Roads, The Citizen, 23 March 2017.

ಜಮ್ಮು ಮತ್ತು ಕಾಶ್ಮೀರ
ಪ್ರವಾಸಿ ತಾಣಗಳು
ಹೆನ್ರಿ ಟಾಮ್ಲಿನ್ಸನ್ ಮೇಜರ್

ಹೆನ್ರಿ ಟಾಮ್ಲಿನ್ಸನ್ ಮೇಜರ್ (1873-1958). ಇಂಗ್ಲಿಷ್ ಕಾದಂಬರಿಕಾರ ಹಾಗೂ ಪತ್ರಿಕೋದ್ಯಮಿ ; ಪ್ರವಾಸ ಕಥನಗಳನ್ನೂ ಬರೆದಿದ್ದಾನೆ.

ಬದುಕು, ಬರಹ 
ಹಲವು ವರ್ಷ ನೌಕಾ ವಾಣಿಜ್ಯ ಸಂಸ್ಥೆಯೊಂದರಲ್ಲಿ ಕೆಲಸ ಮಾಡುತ್ತಿದ್ದು ತರುವಾಯ 1904ರಲ್ಲಿ ಮಾರ್ನಿಂಗ್ ಸ್ಟಾರ್ ಪತ್ರಿಕೆಗೆ ಸೇರಿದ. ಆ ಪತ್ರಿಕೆ ಡೇಲಿ ನ್ಯೂಸ್ ಪತ್ರಿಕೆಯಲ್ಲಿ ವಿಲೀನಗೊಂಡಾಗಲೂ ಪತ್ರಿಕೋದ್ಯಮಿಯಾಗಿ ಮುಂದುವರಿದ. 
ದಿ ಸೀ ಅಂಡ್ ದಿ ಜಂಗಲ್ (1912) ಈತನ ಮೊದಲ ಪುಸ್ತಕ. ಬ್ರಜಿಲ್ ದೇಶಕ್ಕೆ ಈತ ಮಾಡಿದ ಹಡಗಿನ ಪ್ರಯಾಣವನ್ನು ಇದರಲ್ಲಿ ವರ್ಣಿಸಲಾಗಿದೆ. 
1914-1917ರ ಅವಧಿಯಲ್ಲಿ ಈತ ಫ್ರಾನ್ಸಿನಲ್ಲಿ ಯುದ್ಧ ವರದಿಗಾರನಾಗಿದ್ದ. 1917ರಿಂದ 1923ರವರೆಗೆ ದಿ ನೇಷನ್ ಅಂಡ್ ಅಥೆನಿಯಮ್ ಪತ್ರಿಕೆಯಲ್ಲಿ ಸಾಹಿತ್ಯ ವಿಭಾಗದ ಸಂಪಾದಕನಾಗಿದ್ದ. 
ಪೂರ್ವ ಇಂಡೀಸ್ ದ್ವೀಪಗಳಲ್ಲಿ (ಈಗ ಇಂಡೊನೇಷ್ಯ) ಒಂಬತ್ತು ತಿಂಗಳು ಇದ್ದ ಬಳಿಕ 1924ರಲ್ಲಿ ಟೈಡ್ ಮಾಕ್ರ್ಸ್ ಎಂಬ ಪುಸ್ತಕವನ್ನು ಹಾರ್ಪರ್ಸ್ ಮ್ಯಾಗಜೀನ್ ಎಂಬ ನಿಯತಕಾಲಿಕೆಗಾಗಿ ಬರೆದ. ಗ್ಯಾಲಿಯನ್ಸ್ ರೀಚ್ (1927) ಎಂಬ ಈತನ ಮೊದಲ ಕಾದಂಬರಿಗೆ ಫ್ರಾನ್ಸಿನ ಪ್ರಿಕ್ಸ್ ಫೆಮಿನಾ ವಿಕ್ ಹ್ಯೂರೋಸ್ ಪಾರಿತೋಷಕ ದೊರೆಯಿತು. ಯುದ್ಧದ ಚಿತ್ರವನ್ನು ಕೊಡುವ ಆಲ್ ಅವರ್ ಯೆಸ್ಟರ್‍ಡೇಸ್ ಎಂಬ ಈತನ ಕಾದಂಬರಿ ತುಂಬ ಮನ್ನಣೆ ಪಡೆಯಿತು. ಈತನ ಇತರ ಕಾದಂಬರಿಗಳೆಂದರೆ : ದಿ ಸ್ನೋಸ್ ಆಫ್ ಹೆಲಿಕಾನ್ (1933), ದಿ ಡೇ ಬಿಫೋರ್ (1939), ಮಾರ್ನಿಂಗ್ ಲೈಟ್ (1946), ಮತ್ತು ದಿ ಟ್ರಿಂಪೆಟ್ ಷಲ್ ಸೌಂಡ್ (1957). ಈತನ ಪ್ರವಾಸೀ ಗ್ರಂಥಗಳು ಮತ್ತು ಪ್ರಬಂಧ ಸಂಗ್ರಹಗಳು ಇವು : ಓಲ್ಡ್ ಜಂಕ್ (1918), ಲಂಡನ್ ರಿವರ್ (1921), ವೇಟಿಂಗ್ ಫಾರ್ ಡೇ ಲೈಟ್ (1922), ಸೌತ್ ಟು ಕೆಡೀಝ್ (1934), ದಿ ಫೇಸ್ ಆಫ್ ದಿ ಅರ್ತ್ (1950). ಎ ಮಿಂಗ್‍ಲ್ಡ್‍ಯಾರ್ನ್: ಆಟೊಬಯೊಗ್ರಾಫಿಕಲ್ ಸ್ಕೆಚಸ್ (1953) ಎಂಬುದು ಆತ್ಮಕಥಾನಕ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಾದಂಬರಿಕಾರರು
ಪತ್ರಿಕೋದ್ಯಮಿಗಳು